## 25. júl 2024

## Sv. Jakuba, apoštola
sviatok

Zebedejov syn a brat apoštola Jána. Narodil sa v Betsaide. Bol svedkom významných Pánových zázrakov. Okolo roku 42 ho Herodes zavraždil. Najväčšej úcte sa teší v Compostelle v Španielsku, kde je slávna bazilika zasvätená jeho menu.

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

My tebe, Jakub, oddane

dnes chválospevy spievame:

od sietí pozdvihol ťa Pán

až k nadpozemským výšinám.

Len čo si začul jeho hlas,

i s bratom všetko opúšťaš

a hlásaš smelo, nadšene

Kristovo meno, učenie.

Ty, svedok Božích zázrakov,

smieš vidieť Krista dvojako:

na vrchu v jase nesmiernom,

v záhrade v temne smrteľnom.

Chceš s Pánom napred postúpiť,

s ním kalich utrpenia piť:

prvý smieš z apoštolov zniesť

smrť pre Krista a jeho zvesť.

Pri Pánovi si verne stál

a svetlo neba rozlieval;

pros, by v nás viera žiarila

i nádej v srdci blaživá.

Pomôž nám Krista milovať,

príkazy jeho zachovať,

aby sme mu aj na nebi

spievali hymnus veleby. Amen.

PSALMÓDIA

Ant. 1 Ako šiel Ježiš ďalej, videl Jakuba Zebedejovho a jeho brata Jána a povolal ich.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ako šiel Ježiš ďalej, videl Jakuba Zebedejovho a jeho brata Jána a povolal ich.

Ant. 2 Oni hneď zanechali loď i svojho otca a išli za ním.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Oni hneď zanechali loď i svojho otca a išli za ním.

Ant. 3 Kalich, ktorý pijem ja, budete piť, aj krstom, ktorým som krstený ja, budete pokrstení.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Kalich, ktorý pijem ja, budete piť, aj krstom, ktorým som krstený ja, budete pokrstení.

KRÁTKE ČÍTANIE

Ef 2, 19-22

Už nie ste cudzinci ani prišelci, ale ste spoluobčania svätých a patríte do Božej rodiny. Ste postavení na základe apoštolov a prorokov; hlavným uholným kameňom je sám Kristus Ježiš. V ňom celá stavba pevne pospájaná rastie v svätý chrám v Pánovi; v ňom ste aj vy vbudovaní do Božieho príbytku v Duchu.

KRÁTKE RESPONZÓRIUM

Urobíš ich kniežatami * Na celej zemi.

Urobíš ich kniežatami * Na celej zemi.

Na tvoje meno, Pane, budú pamätať

Na celej zemi.

Sláva Otcu i Synu i Duchu Svätému.

Urobíš ich kniežatami * Na celej zemi.

EVANJELIOVÝ CHVÁLOSPEV

Ant. na Benediktus: Ježiš vzal so sebou Petra, Jakuba a jeho brata Jána a vyviedol ich na vysoký vrch do samoty. Tam sa pred nimi premenil.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Ježiš vzal so sebou Petra, Jakuba a jeho brata Jána a vyviedol ich na vysoký vrch do samoty. Tam sa pred nimi premenil.

PROSBY

[LH uvádza zvolanie v prosbách odlišne. Podľa latinskej LH by mal text úvodnej prosby znieť tak, ako uvádzame v pracovnom preklade (ide o citáciu chválospevu Te Deum). Zároveň do prvej prosby druhé typické vydanie LH vložilo slovo „Kristovho“.]

Milovaní bratia (a sestry), prostredníctvom apoštolov sme dostali nebeské dedičstvo; ďakujme teda nášmu Otcovi za všetky jeho dary a volajme:

Teba, Pane, chváli zbor apoštolov.

Za hostinu Kristovho Tela a Krvi, odovzdanú nám cez apoštolov,

ktorou nás živíš a občerstvuješ:

Teba, Pane, chváli zbor apoštolov.

Za stôl tvojho slova, pripravený apoštolmi,

ktorý nám poskytuje svetlo a radosť:

Teba, Pane, chváli zbor apoštolov.

Za tvoju svätú Cirkev, budovanú na apoštoloch,

ktorá nás včleňuje do jedného tela:

Teba, Pane, chváli zbor apoštolov.

Za kúpeľ krstu a pokánia, zverený apoštolom,

v ktorom nás očisťuješ od všetkých hriechov:

Teba, Pane, chváli zbor apoštolov.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, ty si prvotnú činnosť apoštolov posvätil mučeníckou krvou svätého Jakuba; vrúcne ťa prosíme, daj, aby tvoja Cirkev čerpala posilu z jeho mučeníctva a pod jeho ochranou sa ustavične vzmáhala. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky