## 30. apríl 2024

## Utorok, Veľkonočné obdobie, 5. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Bronie sa zora na nebi,

už znejú chvály vznešené:

svet jasá, plný veleby,

a peklo chvie sa zdesené.

Veď statočný a mocný Kráľ

smrť zničil, život obnovil,

pekelné brány pošliapal

a z úbohých sňal okovy.

Strážilo vojsko jeho hrob,

zapečatený kameňom;

nastáva zázrak všetkých dôb:

vychádza Víťaz z hrobu von.

Už nieto smrtných úzkostí,

už nieto bolestivých rán;

zvestuje anjel z výsosti:

Vstal slávne z mŕtvych Kristus Pán.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech novým Jeruzalemom

znie pieseň nová a nech v ňom

tešia sa plní radosti

na veľkonočnej slávnosti.

Veď víťazný lev, Kristus, vstal,

reťazou draka pripútal

a víťazný hlas zavelí

ožiť tým, ktorí zomreli.

Hrob poslúchne a odistí

závory svojej koristi

a po zajatí očistnom

húfy sa hrnú za Kristom.

Hľa, triumfálne kráča on,

sláva ho venčí napokon:

nebo a zemskú otčinu

zjednotil v obec jedinú.

V pokore česť mu vzdávajme,

my, bojovníci, vzývajme

Kráľa, čo v sláve žiari nám,

aby nás viedol k výšinám.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Ten, čo zostúpil, je ten istý, čo aj vystúpil ponad všetky nebesia. Aleluja.

Žalm 24
Pán prichádza do chrámu
Kristovi sa otvorili nebeské brány a bol vzatý do neba. (Sv. Irenej)

Pánova je zem i všetko, čo ju napĺňa, *

okruh zeme aj tí, čo bývajú na ňom.

Veď on sám položil jeho základy na moriach *

a upevnil ho na vodách.

Kto smie vystúpiť na vrch Pánov, *

kto smie stáť na jeho mieste posvätnom?

Ten, čo má ruky nevinné a srdce čisté, †

čo nedvíha svoju dušu k márnosti *

a neprisahá falošne.

Taký dostane požehnanie od Pána *

a odmenu od Boha, svojho spasiteľa.

To je pokolenie tých, čo ho hľadajú, *

čo hľadajú tvár Boha Jakubovho.

Zdvihnite, brány, svoje hlavice †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán silný a mocný, Pán mocný v boji.

Zdvihnite, brány, svoje hlavice, †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán zástupov, to je ten kráľ slávy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ten, čo zostúpil, je ten istý, čo aj vystúpil ponad všetky nebesia. Aleluja.

Ant. 2 Usporiadajte dni radosti a oslavujte Pána. Aleluja.

Chválospev
Boh trestá i zachraňuje

Tob 13, 2-8

Nech je zvelebený Boh a Otec nášho Pána Ježiša Krista, ktorý nás vo svojom veľkom milosrdenstve... znovuzrodil pre živú nádej. (1 Pt 1, 3)

Nech je zvelebený Boh, ktorý žije naveky, *

i jeho kráľovstvo;

pretože on trestá aj sa zmilúva, †

on zvrhne až na dno podsvetia *

a svojou velebnosťou vyvádza zo záhuby;

a niet nikoho, *

kto by jeho ruke unikol.

Oslavujte ho, synovia Izraela, pred očami národov, †

lebo on vás roztrúsil medzi ne *

a tam ukázal svoju slávu.

Velebte ho pred všetkým, čo žije, †

lebo náš Pán je aj naším otcom, *

on je naším Bohom po všetky veky.

Bude vás trestať za vaše zločiny *

a zas sa nad vami zľutuje.

Zhromaždí vás zo všetkých národov, *

uprostred ktorých ste boli rozptýlení.

Keď sa k nemu obrátite †

celým svojím srdcom a celou svojou dušou *

a budete pred ním konať pravdu,

on sa obráti k vám *

a už neskryje pred vami svoju tvár.

A teraz pozrite, čo s vami urobil, *

a oslavujte ho celým svojím hlasom.

Velebte Pána spravodlivosti *

a chváľte Kráľa vekov.

Ja ho oslavujem v krajine môjho vyhnanstva *

a ohlasujem jeho silu a vznešenosť hriešnemu národu.

Obráťte sa, hriešnici, a žite spravodlivo pred ním. *

Možno si vás obľúbi a preukáže vám milosrdenstvo.

Ja z celej duše prejavím svoju radosť nebeskému kráľovi *

a budem sa tešiť po všetky dni svojho života.

Velebte Pána, všetci vyvolení, †

a všetci chváľte jeho vznešenosť. *

Usporiadajte dni radosti a oslavujte ho.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Usporiadajte dni radosti a oslavujte Pána. Aleluja.

Ant. 3 Milosti Pánovej plná je zem. Aleluja.

Žalm 33
Chválospev na Pánovu prozreteľnosť
Všetko povstalo skrze neho. (Jn 1, 3)

Plesajte, spravodliví, v Pánovi; *

statočným sluší spievať pieseň chvály.

Oslavujte Pána citarou, *

hrajte mu na desaťstrunovej lutne.

Spievajte mu novú pieseň, *

nadšene mu hrajte a volajte na slávu.

Lebo Pánovo slovo je pravdivé *

a verné všetko jeho konanie.

Miluje spravodlivosť a právo; *

milosti Pánovej plná je zem.

Pánovým slovom povstali nebesia *

a dychom jeho úst všetky ich voje.

Ako do vreca hromadí morské vody, *

ako do nádrží zlieva oceány.

Celá zem nech má bázeň pred Pánom, *

pred jeho tvárou nech sa chvejú všetci obyvatelia sveta.

Lebo on riekol a stalo sa, *

on rozkázal a všetko bolo stvorené.

Pán marí úmysly pohanov, *

navnivoč privádza myšlienky národov.

Ale Pánov úmysel trvá naveky, *

myšlienky jeho srdca z pokolenia na pokolenie.

Blažený národ, ktorého Bohom je Pán, *

blažený ľud, ktorý si on vyvolil za dedičstvo.

Pán hľadí z neba *

a vidí všetkých ľudí.

Pozerá z miesta, kde prebýva, *

na všetkých obyvateľov zeme,

on, čo každému osve utvoril srdce *

a chápe všetky ich skutky.

Neochráni kráľa vojsko početné *

ani obra jeho sila mohutná.

Kôň nepomôže k víťazstvu, *

nezachráni, aj keď silou oplýva.

Hľa, oko Pánovo bdie nad tými, čo sa ho boja, *

nad tými, čo v jeho milosrdenstvo dúfajú,

aby ich zachránil pred smrťou *

a v čase hladu nakŕmil.

Naša duša očakáva Pána, *

on je naša pomoc a ochrana.

V ňom sa naše srdce raduje *

a v jeho sväté meno máme dôveru.

Tvoje milosrdenstvo, Pane, nech je nad nami, *

ako dúfame v teba.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Milosti Pánovej plná je zem. Aleluja.

KRÁTKE ČÍTANIE

Sk 13, 30-33

Boh vzkriesil Ježiša z mŕtvych a on sa mnoho dní zjavoval tým, čo s ním prišli z Galiley do Jeruzalema, a teraz sú jeho svedkami pred ľudom. A my vám zvestujeme, že prisľúbenie, ktoré dostali naši otcovia, Boh splnil ich deťom, keď nám vzkriesil Ježiša, ako je aj v druhom žalme napísané: Ty si môj syn. Ja som ťa dnes splodil.

KRÁTKE RESPONZÓRIUM

Pán vstal z hrobu, * Aleluja, aleluja.

Pán vstal z hrobu, * Aleluja, aleluja.

Ten, čo za nás zomrel na kríži.

Aleluja, aleluja.

Sláva Otcu i Synu i Duchu Svätému.

Pán vstal z hrobu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Pokoj vám zanechávam. Aleluja. Svoj pokoj vám dávam. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pokoj vám zanechávam. Aleluja. Svoj pokoj vám dávam. Aleluja.

PROSBY

Jasajme v Kristovi, ktorý svojou mocou znova postavil zborený chrám svojho tela, a vrúcne ho prosme:

Pane, udeľ nám ovocie svojho vzkriesenia.

Kriste, Spasiteľ, pri svojom vzkriesení si zvestoval ženám a apoštolom radosť, že si priniesol celému svetu spásu;

urob nás svojimi svedkami.

Pane, udeľ nám ovocie svojho vzkriesenia.

Ty si svojim verným sľúbil vzkriesenie, pri ktorom vstaneme k novému životu;

urob z nás hlásateľov svojho evanjelia.

Pane, udeľ nám ovocie svojho vzkriesenia.

Ty si sa viac ráz zjavil apoštolom a vdýchol si na nich Ducha Svätého;

oživ v nás dary svojho Ducha, ktorý všetko obnovuje a posväcuje.

Pane, udeľ nám ovocie svojho vzkriesenia.

Ty si sľúbil svojim učeníkom, že s nimi zostaneš až do skončenia sveta;

zostaň s nami dnes a po všetky dni nášho života.

Pane, udeľ nám ovocie svojho vzkriesenia.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, zmŕtvychvstaním svojho Syna znova si nám otvoril cestu do večného života; prosíme ťa, daj nám pevnú vieru a nádej, aby sme nikdy nepochybovali, že sa splnia tvoje prisľúbenia. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky