## 29. apríl 2024

## Sv. Kataríny Sienskej, panny a učiteľky Cirkvi,
patrónky Európy
sviatok

Narodila sa v Siene roku 1347. Už ako malé dievčatko túžila po vyšších veciach a vstúpila do Tretieho rádu svätého Dominika. Horela láskou k Bohu a blížnemu, upevňovala pokoj a svornosť medzi mestami, rozhodne hájila práva a slobodu rímskeho pápeža a podporovala obnovu náboženského života. Nadiktovala aj niekoľko spisov, naplnených pravým učením a preniknutých duchovným nadšením. Zomrela roku 1380. Pavol VI. ju 4. októbra 1970 vyznačil titulom učiteľky Cirkvi. Pápež Ján Pavol II. ju apoštolským listom Spolupatrónky Európy (Spes aedificandi) z 1. októbra 1999 vyhlásil spolu so svätou Brigitou Švédskou a svätou Teréziou Benediktou od Kríža za spolupatrónku Európy.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Zavládla hustá temnota,

v nej iba kríž sa ligotá,

závoj tmy svetlom rozpolí

a zem si vzdychne po bôli.

Hľa, zázrak, ľudia! V okolí

vstávajú z hrobov mŕtvoly

ako to zrno spod hrudy,

duch mŕtvu schránku oživí.

Smrť držala svet v reťazi,

no život nad ňou víťazí

a k večnu sťaby do brehu

nás vedie v sľubnom rozbehu.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. Aleluja. Aleluja. Aleluja.

Žalm 19, 8-15
Chvála Bohu, Pánovi zákona
Vy buďte dokonalí, ako je dokonalý váš nebeský Otec. (Mt 5, 48)

Zákon Pánov je dokonalý, osviežuje dušu. *

Svedectvo Pánovo je hodnoverné, dáva múdrosť maličkým.

Rozhodnutia Pánove sú správne, potešujú srdce. *

Prikázania Pánove sú jasné, osvecujú oči.

Bázeň pred Pánom je úprimná, trvá naveky. *

Výroky Pánove sú pravdivé a všetky spravodlivé.

Vzácnejšie sú než zlato, než veľký drahokam, *

sladšie sú než med, než medové kvapky z plástu.

Tvoj služobník sa v nich vzdeláva; *

veď kto ich zachováva, dostane hojnú odmenu.

Kto však vie o všetkých svojich poblúdeniach? †

Očisť ma od chýb, ktoré si neuvedomujem, *

a svojho služobníka zachráň od pýchy, aby ma neovládala.

Tak budem bez škvrny *

a čistý od veľkého hriechu.

Nech sa ti páčia slová mojich úst *

i rozjímanie môjho srdca pred tvojou tvárou.

Pane, ty si moja pomoc *

a môj vykupiteľ.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 7
Modlitba spravodlivého, ktorého potupujú
Hľa, Sudca stojí predo dvermi. (Jak 5, 9)
I

Pane, Bože môj, k tebe sa utiekam, *

zachráň ma pred všetkými, čo ma prenasledujú, a vysloboď ma,

aby ma niekto neschvátil a neroztrhal ako lev, *

a nemal by som záchrancu.

Pane, Bože môj, ak som sa čohosi zlého dopustil, *

ak som si ruky poškvrnil zločinom,

ak som sa dobrodincovi odplatil zlom, *

ak som nepriateľa olúpil a nechal bez pomoci,

potom nech ma prenasleduje nepriateľ a nech sa ma zmocní †

a nech ma zašliape až do zeme *

a do prachu zrazí moju česť.

Povstaň, Pane, vo svojom hneve, *

postav sa proti zúrivosti mojich nepriateľov.

Bože môj, vystúp na súde, *

ktorý si ty nariadil.

I obklopí ťa zhromaždenie národov, †

ale ty si zasadni vysoko nad nimi. *

Pán je sudca národov.

Súď ma, Pane, podľa mojej spravodlivosti *

a podľa mojej nevinnosti.

Nech je už koniec zlobe hriešnikov. †

Posilni spravodlivého, *

ty, spravodlivý Bože, čo skúmaš myseľ a srdce.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

II

Boh je moja obrana; *

on zachraňuje tých, čo majú srdce úprimné.

Boh je sudca spravodlivý; *

dáva výstrahy každý deň.

Ak sa hriešnik neobráti, naostrí svoj meč, *

napne luk a namieri.

Pripraví si smrtonosné zbrane, *

svoje šípy naplní ohňom.

Hľa, hriešnik počal neprávosť, *

ťarchavý je zlobou a plodí zločin.

Jamu vykopal a prehĺbil, *

lež sám padol do pasce, ktorú nastrojil.

Jeho zloba zosype sa mu na hlavu, *

temeno mu pritlačí jeho násilie.

Ale ja budem velebiť Pána pre jeho spravodlivosť *

a meno najvyššieho Pána budem ospevovať.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Aleluja. Aleluja. Aleluja.

KRÁTKE ČÍTANIE

Zjv 19, 6. 7

Začal kraľovať Pán, náš všemohúci Boh. Radujme sa a plesajme, vzdávajme mu slávu, lebo nadišla Baránkova svadba a jeho nevesta sa pripravila.

Našla som, koho miluje moja duša. Aleluja.

Chytila som ho a viac ho nepustím. Aleluja.

MODLITBA

Modlime sa.

Bože, ty si vo svätej Kataríne roznietil vrúcnu lásku, keď rozjímala o Pánovom umučení a slúžila tvojej Cirkvi; na jej príhovor dopraj, aby sa tvoj ľud, ktorému si dal účasť na Kristových tajomstvách, večne tešil, keď sa Kristus zjaví vo svojej sláve. Lebo on žije a kraľuje na veky vekov.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky