## 8. apríl 2024

## ZVESTOVANIE PÁNA
slávnosť

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Zdravas’, hviezda morská,

jasná rajská brána,

slávna Matka Božia,

pritom večne Panna.

Prijmúc ono „Ave“,

čo ti anjel spieva,

vráť nám milosť a zmeň

v opak meno Eva.

Trestancom sním putá,

slepcom zažni svetlo,

odvráť zlo, by dušu

vždy len dobro stretlo.

Ukáž sa sťa matka,

aby skrze teba

ujal sa nás ten, čo

pre nás zišiel z neba.

Prevyšuješ všetky

a máš srdce vľúdne;

očisť naše, nech je

pokorné a cudné.

Pomôž nám žiť čisto,

k nebu kráčať isto,

kde nás radosť spojí

s Kristom, veď sme svoji.

Nech sa večne vzdáva

Otcu, Synu sláva,

aj Duchu buď chvála

rovná, neskonalá. Amen.

PSALMÓDIA

Ant. 1 Anjel Pána zvestoval Panne Márii a ona počala z Ducha Svätého. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Anjel Pána zvestoval Panne Márii a ona počala z Ducha Svätého. Aleluja.

Ant. 2 Neboj sa, Mária, našla si milosť u Pána. Počneš a porodíš a bude sa volať Synom Najvyššieho. Aleluja.

Žalm 130
Volanie z hlbín
On vyslobodí svoj ľud z hriechov. (Mt 1, 21)

Z hlbín volám k tebe, Pane; *

Pane, počuj môj hlas.

Nakloň svoj sluch *

k mojej úpenlivej prosbe.

Ak si budeš, Pane, v pamäti uchovávať neprávosť, *

Pane, kto obstojí?

Ale ty si milostivý *

a my ti chceme v bázni slúžiť.

Spolieham sa na teba, Pane, *

moja duša sa spolieha na tvoje slovo;

moja duša očakáva Pána *

väčšmi ako strážcovia dennicu.

Väčšmi ako strážcovia dennicu *

nech očakáva Izrael Pána.

Lebo u Pána je milosrdenstvo *

a hojné vykúpenie.

On sám vykúpi Izraela *

zo všetkých jeho neprávostí.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Neboj sa, Mária, našla si milosť u Pána. Počneš a porodíš a bude sa volať Synom Najvyššieho. Aleluja.

Ant. 3 Hľa, služobnica Pána, nech sa mi stane podľa tvojho slova. Aleluja.

Chválospev
Kristus, prvorodený zo všetkého stvorenia a prvorodený z mŕtvych

Porov. Kol 1, 12-20

S radosťou vzdávajme vďaky Bohu Otcovi, *

ktorý vás urobil súcimi mať účasť na podiele svätých vo svetle.

On nás vytrhol z moci tmy *

a preniesol do kráľovstva svojho milovaného Syna,

v ktorom máme vykúpenie, *

odpustenie hriechov.

On je obraz neviditeľného Boha, *

prvorodený zo všetkého stvorenia,

lebo v ňom bolo stvorené všetko †

na nebi a na zemi, *

viditeľné i neviditeľné,

tróny aj panstvá, *

kniežatstvá aj mocnosti.

Všetko je stvorené skrze neho a pre neho. †

On je pred všetkým *

a všetko v ňom spočíva.

On je hlavou tela, Cirkvi. †

On je počiatok, prvorodený z mŕtvych, *

aby on mal vo všetkom prvenstvo.

Lebo Boh chcel, aby v ňom prebývala všetka plnosť *

a aby skrze neho zmieril všetko so sebou,

keď pre jeho krv na kríži priniesol pokoj *

všetkému, čo je na zemi aj čo je na nebi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Hľa, služobnica Pána, nech sa mi stane podľa tvojho slova. Aleluja.

KRÁTKE ČÍTANIE

1 Jn 1, 1-2

Čo bolo od počiatku, čo sme počuli, čo sme na vlastné oči videli, na čo sme hľadeli a čoho sa naše ruky dotýkali, to zvestujeme: Slovo života. Lebo zjavil sa život a my sme videli, dosvedčujeme a zvestujeme vám večný život, ktorý bol u Otca a zjavil sa nám.

KRÁTKE RESPONZÓRIUM

Slovo sa telom stalo a prebývalo medzi nami, * Aleluja, aleluja.

Slovo sa telom stalo a prebývalo medzi nami, * Aleluja, aleluja.

Ono bolo na počiatku u Boha.

Aleluja, aleluja.

Sláva Otcu i Synu i Duchu Svätému.

Slovo sa telom stalo a prebývalo medzi nami, * Aleluja, aleluja.

EVANJELIOVÝ CHVÁLOSPEV

Ant. na Magnifikat: Anjel Gabriel povedal Márii: Zdravas’, milosti plná, Pán s tebou. Požehnaná si medzi ženami. Aleluja.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Anjel Gabriel povedal Márii: Zdravas’, milosti plná, Pán s tebou. Požehnaná si medzi ženami. Aleluja.

PROSBY

S dôverou prosme večného Otca, ktorý dnes prostredníctvom svojho anjela zvestoval Panne Márii našu spásu:

Otče, daruj nám svoju milosť.

Ty si vyvolil Pannu Máriu, aby sa stala matkou tvojho Syna;

zmiluj sa nad všetkými, čo očakávajú vykúpenie.

Otče, daruj nám svoju milosť.

Ty si ústami archanjela Gabriela zvestoval Panne Márii pokoj a radosť;

udeľ celému svetu radosť zo spásy a pravý pokoj.

Otče, daruj nám svoju milosť.

Ty si so súhlasom svojej služobnice mocou Ducha Svätého dal prebývať svojmu večnému Slovu medzi nami;

priprav naše srdcia, aby sme prijali Krista tak, ako ho prijala Panna Mária.

Otče, daruj nám svoju milosť.

Ty povyšuješ ponížených a hladných kŕmiš dobrotami;

pozdvihni utláčaných, pomôž bedárom a posilni umierajúcich.

Otče, daruj nám svoju milosť.

Veľký a milosrdný Bože, tebe nie je nič nemožné;

zachráň nás od večnej smrti a našim zosnulým udeľ večné dedičstvo.

Otče, daruj nám svoju milosť.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty si chcel, aby tvoje Slovo prijalo ľudskú prirodzenosť v lone Panny Márie; daj, prosíme, aby si všetci, čo vyznávajú, že náš Vykupiteľ je Boh a človek, zaslúžili účasť na jeho božskej prirodzenosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky