## 16. apríl 2024

## Utorok, Veľkonočné obdobie, 3. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Bronie sa zora na nebi,

už znejú chvály vznešené:

svet jasá, plný veleby,

a peklo chvie sa zdesené.

Veď statočný a mocný Kráľ

smrť zničil, život obnovil,

pekelné brány pošliapal

a z úbohých sňal okovy.

Strážilo vojsko jeho hrob,

zapečatený kameňom;

nastáva zázrak všetkých dôb:

vychádza Víťaz z hrobu von.

Už nieto smrtných úzkostí,

už nieto bolestivých rán;

zvestuje anjel z výsosti:

Vstal slávne z mŕtvych Kristus Pán.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech novým Jeruzalemom

znie pieseň nová a nech v ňom

tešia sa plní radosti

na veľkonočnej slávnosti.

Veď víťazný lev, Kristus, vstal,

reťazou draka pripútal

a víťazný hlas zavelí

ožiť tým, ktorí zomreli.

Hrob poslúchne a odistí

závory svojej koristi

a po zajatí očistnom

húfy sa hrnú za Kristom.

Hľa, triumfálne kráča on,

sláva ho venčí napokon:

nebo a zemskú otčinu

zjednotil v obec jedinú.

V pokore česť mu vzdávajme,

my, bojovníci, vzývajme

Kráľa, čo v sláve žiari nám,

aby nás viedol k výšinám.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Bože, ty sa k nám vrátiš a oživíš nás, aby sa tvoj ľud mohol v tebe radovať. Aleluja.

Žalm 85
Blízko je naša spása
Boh požehnal zem, keď na ňu zostúpil náš Spasiteľ. (Origenes)

Pane, svojej krajine si preukázal milosť, *

Jakuba si zbavil poroby.

Svojmu ľudu si odpustil vinu *

a zakryl si všetky jeho hriechy.

Všetok hnev si v sebe potlačil *

a zmiernil svoje rozhorčenie.

Obnov nás, Bože, naša spása, *

a odvráť od nás svoj hnev.

Vari sa chceš hnevať na nás naveky *

a z pokolenia na pokolenie svoj hnev prenášať?

Či sa k nám nevrátiš a neoživíš nás, *

aby sa tvoj ľud mohol v tebe radovať?

Ukáž nám, Pane, svoje milosrdenstvo *

a daj nám svoju spásu.

Budem počúvať, čo povie Pán, Boh; †

on ohlási pokoj svojmu ľudu a svojim svätým *

a tým, čo sa k nemu obracajú úprimne.

Naozaj: blízko je spása tým, čo sa ho boja, *

a jeho sláva bude prebývať v našej krajine.

Milosrdenstvo a vernosť sa stretnú navzájom, *

spravodlivosť a pokoj sa pobozkajú.

Vernosť vyrastie zo zeme, *

spravodlivosť zhliadne z neba.

Veď Pán dá požehnanie *

a svoje plody vydá naša zem.

Pred ním bude kráčať spravodlivosť *

a po stopách jeho krokov spása.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bože, ty sa k nám vrátiš a oživíš nás, aby sa tvoj ľud mohol v tebe radovať. Aleluja.

Ant. 2 Dúfali sme v Pána a on nám daroval pokoj. Aleluja.

Chválospev
Hymnus po víťazstve nad nepriateľmi

Iz 26, 1-4. 7-9. 12

Hradby mesta majú dvanásť základných kameňov. (Porov. Zjv 21, 14)

Pevné mesto máme, v ňom sa zachránime; *

Pán ho obohnal valom a hradbami.

Otvorte brány, nech vstúpi spravodlivý ľud, *

ľud, ktorý zachováva vernosť.

Má ducha pevného; †

zaistíš mu pokoj, *

veď dúfa v teba.

Dúfajte v Pána stále, *

lebo Pán je skala naveky.

Chodník spravodlivého je priamy; *

ty vyrovnávaš cestu spravodlivého.

Na ceste tvojich ustanovení sme dúfali v teba, Pane, *

tvoje meno a spomienka na teba je túžbou duše.

Moja duša túži po tebe za noci, *

môj duch ťa hľadá v mojom srdci.

Keď tvoje ustanovenia zažiaria na zemi, *

obyvatelia zeme sa naučia spravodlivosti.

Pane, ty nám daruješ pokoj; *

veď všetky naše diela si nám ty urobil.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Dúfali sme v Pána a on nám daroval pokoj. Aleluja.

Ant. 3 Zem vydala svoj plod; nech sa tešia a jasajú národy. Aleluja.

Žalm 67
Zvelebujte Pána, všetky národy
Nech je vám známe, že sa táto Božia spása posiela pohanom. (Sk 28, 28)

Bože, buď nám milostivý a žehnaj nás; *

a tvoja tvár nech žiari nad nami,

aby sa tvoja cesta stala známou na zemi *

a tvoja spása medzi všetkými národmi.

Bože, nech ťa velebia národy, *

nech ťa velebia všetky národy.

Nech sa tešia a jasajú národy, †

že spravodlivo súdiš ľudí *

a spravuješ národy na zemi.

Bože, nech ťa velebia národy, *

nech ťa velebia všetky národy.

Zem vydala svoj plod; *

nech nás požehná Boh, náš Boh;

nech nás Boh požehná *

a nech si ho ctia všetky končiny zeme.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Zem vydala svoj plod; nech sa tešia a jasajú národy. Aleluja.

KRÁTKE ČÍTANIE

Sk 13, 30-33

Boh vzkriesil Ježiša z mŕtvych a on sa mnoho dní zjavoval tým, čo s ním prišli z Galiley do Jeruzalema, a teraz sú jeho svedkami pred ľudom. A my vám zvestujeme, že prisľúbenie, ktoré dostali naši otcovia, Boh splnil ich deťom, keď nám vzkriesil Ježiša, ako je aj v druhom žalme napísané: Ty si môj syn. Ja som ťa dnes splodil.

KRÁTKE RESPONZÓRIUM

Pán vstal z hrobu, * Aleluja, aleluja.

Pán vstal z hrobu, * Aleluja, aleluja.

Ten, čo za nás zomrel na kríži.

Aleluja, aleluja.

Sláva Otcu i Synu i Duchu Svätému.

Pán vstal z hrobu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Aleluja.

PROSBY

Jasajme v Kristovi, ktorý svojou mocou znova postavil zborený chrám svojho tela, a vrúcne ho prosme:

Pane, udeľ nám ovocie svojho vzkriesenia.

Kriste, Spasiteľ, pri svojom vzkriesení si zvestoval ženám a apoštolom radosť, že si priniesol celému svetu spásu;

urob nás svojimi svedkami.

Pane, udeľ nám ovocie svojho vzkriesenia.

Ty si svojim verným sľúbil vzkriesenie, pri ktorom vstaneme k novému životu;

urob z nás hlásateľov svojho evanjelia.

Pane, udeľ nám ovocie svojho vzkriesenia.

Ty si sa viac ráz zjavil apoštolom a vdýchol si na nich Ducha Svätého;

oživ v nás dary svojho Ducha, ktorý všetko obnovuje a posväcuje.

Pane, udeľ nám ovocie svojho vzkriesenia.

Ty si sľúbil svojim učeníkom, že s nimi zostaneš až do skončenia sveta;

zostaň s nami dnes a po všetky dni nášho života.

Pane, udeľ nám ovocie svojho vzkriesenia.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty otváraš bránu nebeského kráľovstva všetkým, čo sa znovuzrodili z vody a z Ducha Svätého; prosíme ťa, rozmnož v nás svoju milosť, aby sme boli očistení od všetkých hriechov a dosiahli nebeskú blaženosť, ktorú si nám prisľúbil. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky