## 18. apríl 2024

## Štvrtok, Veľkonočné obdobie, 3. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Bronie sa zora na nebi,

už znejú chvály vznešené:

svet jasá, plný veleby,

a peklo chvie sa zdesené.

Veď statočný a mocný Kráľ

smrť zničil, život obnovil,

pekelné brány pošliapal

a z úbohých sňal okovy.

Strážilo vojsko jeho hrob,

zapečatený kameňom;

nastáva zázrak všetkých dôb:

vychádza Víťaz z hrobu von.

Už nieto smrtných úzkostí,

už nieto bolestivých rán;

zvestuje anjel z výsosti:

Vstal slávne z mŕtvych Kristus Pán.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech novým Jeruzalemom

znie pieseň nová a nech v ňom

tešia sa plní radosti

na veľkonočnej slávnosti.

Veď víťazný lev, Kristus, vstal,

reťazou draka pripútal

a víťazný hlas zavelí

ožiť tým, ktorí zomreli.

Hrob poslúchne a odistí

závory svojej koristi

a po zajatí očistnom

húfy sa hrnú za Kristom.

Hľa, triumfálne kráča on,

sláva ho venčí napokon:

nebo a zemskú otčinu

zjednotil v obec jedinú.

V pokore česť mu vzdávajme,

my, bojovníci, vzývajme

Kráľa, čo v sláve žiari nám,

aby nás viedol k výšinám.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Budeme spievať ako pri tanci; v tebe, mesto Božie, sú všetky moje pramene. Aleluja.

Žalm 87
Jeruzalem, matka všetkých národov
Jeruzalem, ktorý je hore, to je tá slobodná, ktorá je našou matkou. (Gal 4, 26)

Základy má na posvätných vrchoch; †

brány Siona miluje Pán *

nad všetky stany Jakuba.

Slávne veci sa hovoria o tebe, *

mesto Božie.

Rahab a Babylon pripočítam k tým, čo ma poznajú; †

Filištínci, Týrčania a Etiópčania: *

tí všetci sa tam zrodili.

A o Sione sa bude hovoriť: „Ten i tamten sa na ňom narodil *

a sám Najvyšší mu dal pevné základy.“

Pán zaznačí do knihy národov: *

„Títo sa tam zrodili.“

A spievajú ako pri tanci: *

„V tebe sú všetky moje pramene.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Budeme spievať ako pri tanci; v tebe, mesto Božie, sú všetky moje pramene. Aleluja.

Ant. 2 Pán vezme ako pastier baránky a vloží si ich do lona. Aleluja.

Chválospev
Dobrý pastier: Boh najvyšší a najmúdrejší

Iz 40, 10-17

Hľa, prídem čoskoro a moja odplata so mnou. (Zjv 22, 12)

Hľa, Pán, Boh, prichádza so všetkou mocou *

a jeho ruka bude vládnuť.

Odmenu víťaza nesie so sebou *

a jeho trofeje idú pred ním.

Ako pastier pasie svoju čriedu, †

do náručia berie baránky a kladie si ich do lona; *

starostlivo vedie ovce brezivé.

Kto odmeral vody priehrštím *

a dlaňou nebo obsiahol?

Kto vtesnal do merice prach zeme, *

na váhach vrchy odvážil a pahorky na vážkach?

Kto usmernil Pánovho ducha? *

Alebo ktorý poradca mu dával pokyny?

S kým sa radil, aby ho poúčal *

a naučil ceste spravodlivosti,

zveľadil jeho poznanie *

a ukázal mu cestu múdrosti?

Hľa, národy sú ako kvapka vo vedre †

a ako prášok na váhe zavážia; *

ostrovy sú ako nepatrný prach.

Libanon nestačí na podpálenie, *

všetka jeho zver nestačí na zápalnú obetu.

Pred ním sú národy, akoby neboli, *

za nič, za ničotu ich pokladá.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán vezme ako pastier baránky a vloží si ich do lona. Aleluja.

Ant. 3 Veľký je Pán na Sione a vyvýšený nad všetky národy. Aleluja.

Žalm 99
Svätý je Pán, náš Boh
Ty, ktorý si nad cherubmi, stal si sa jedným z nás a zmenil si nešťastný údel zeme. (Sv. Atanáz)

Pán kraľuje, traste sa, národy; *

tróni nad cherubmi, chvej sa, zem.

Veľký je Pán na Sione *

a vyvýšený nad všetky národy.

Oslavujte jeho meno veľké a úžasné, *

lebo je sväté.

Mocný kráľ spravodlivosť miluje: †

ty si ustanovil, čo je správne, *

právo a spravodlivosť v Jakubovi ty vysluhuješ.

Velebte Pána, nášho Boha, †

a padnite k jeho nohám, *

lebo je svätý.

Mojžiš a Áron, jeho kňazi, *

a Samuel, ctiteľ jeho mena,

vzývali Pána a on ich vypočul, *

z oblačného stĺpa k nim hovoril.

A zachovávali jeho svedectvo *

a prikázania, ktoré im dal.

Pane, Bože náš, ty si ich vypočul, †

Bože, ty si bol k nim milostivý, *

no nenechal si bez trestu ich priestupky.

Velebte Pána, nášho Boha, †

na jeho svätom vrchu sa mu klaňajte, *

lebo svätý je Pán, Boh náš.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľký je Pán na Sione a vyvýšený nad všetky národy. Aleluja.

KRÁTKE ČÍTANIE

Rim 8, 10-11

Ak je vo vás Kristus, telo je síce pre hriech mŕtve, no duch je život pre spravodlivosť. A keď vo vás prebýva Duch toho, ktorý vzkriesil Ježiša z mŕtvych, potom ten, čo vzkriesil z mŕtvych Krista, oživí aj vaše smrteľné telá skrze svojho Ducha, ktorý prebýva vo vás.

KRÁTKE RESPONZÓRIUM

Pán vstal z hrobu, * Aleluja, aleluja.

Pán vstal z hrobu, * Aleluja, aleluja.

Ten, čo za nás zomrel na kríži.

Aleluja, aleluja.

Sláva Otcu i Synu i Duchu Svätému.

Pán vstal z hrobu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Veru, veru, hovorím vám: Kto verí, má večný život. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Veru, veru, hovorím vám: Kto verí, má večný život. Aleluja.

PROSBY

Uctime si Krista, ktorý vstal z mŕtvych a je stále prítomný vo svojej Cirkvi, a vzývajme ho:

Pane, zostaň s nami.

Pane Ježišu, víťaz nad hriechom a smrťou, ty žiješ na veky vekov;

buď stále uprostred nás.

Pane, zostaň s nami.

Príď k nám so svojou nepremožiteľnou mocou

a ukáž nám svoju božskú dobrotu.

Pane, zostaň s nami.

Pomáhaj svetu zmietanému nesvornosťou,

lebo iba ty máš moc obnoviť a zmieriť ľudské srdcia.

Pane, zostaň s nami.

Utvrdzuj nás vo viere v tvoje konečné víťazstvo

a posilňuj nás v nádeji na svoj slávny príchod.

Pane, zostaň s nami.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, v týchto dňoch vrúcnejšie prežívame a lepšie poznávame tvoju dobrotu, lebo si nás vyslobodil z temnoty bludov; prosíme ťa, pomáhaj nám, aby sme sa vždy verne pridržiavali tvojej pravdy. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky