## 25. november 2024

## Sv. Kataríny Alexandrijskej, panny a mučenice
ľubovoľná spomienka

Ako sa rozpráva, bola to alexandrijská panna a mučenica plná nie menej vynikajúcim nadaním a múdrosťou ako silou ducha. Jej telo sa s nábožnosťou uctieva v slávnom kláštore na vrchu Sinaj.

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Vypočuj prosby, Ježišu,

ktorý si pannám odmenou.

Aj teba Matka počala,

súc navždy pannou vznešenou.

Kocháš sa v kruhu ľalií,

chór panien je ti ohradou,

pannám si verným Ženíchom

a za obety náhradou.

Kamkoľvek ideš, všade ťa

panenské duše sledujú,

chválospevy ti spievajú

a pri tebe sa radujú.

Vzývame tvoju láskavosť,

dopraj nám toľko milosti,

žeby nás viacej nestihol

úder a rana hriešnosti.

Ježišu, z Panny zrodený,

sláva ti, Bože útechy;

Otcovi, Duchu Svätému

nech sa česť vzdáva naveky. Amen.

PSALMÓDIA

Ant. 1 Ty si najkrajší z ľudských synov, z tvojich perí plynie milota.

Žalm 45
Svadobná pieseň pre kráľa
Ženích prichádza, vyjdite mu v ústrety! (Mt 25, 6)
I

Moje srdce prekypuje krásnymi slovami, †

svoje verše venujem kráľovi. *

Môj jazyk je ako pero rýchlopisca.

Ty si najkrajší z ľudských synov. †

Z tvojich perí plynie milota. *

Preto ťa Boh požehnal naveky.

Ty najmocnejší, pripáš si meč na bedrá; *

svoju velebu a dôstojnosť.

Vo svojej dôstojnosti šťastne vytiahni, nasadni na voz †

a bojuj za pravdu, lásku a spravodlivosť. *

Nech ťa tvoja pravica učí konať úžasné skutky.

Tvoje ostré šípy †

zasiahnu srdcia kráľových nepriateľov; *

poddajú sa ti národy.

Tvoj trón, Bože, trvá naveky *

a žezlo tvojho kráľovstva je žezlo spravodlivosti.

Miluješ spravodlivosť a nenávidíš neprávosť, †

preto ťa Boh, tvoj Boh, pomazal olejom radosti *

viac ako tvojich druhov.

Tvoj odev vonia myrhou, aloou a kasiou *

a rozveseľuje ťa zvuk harfy z palácov zo slonoviny.

Dcéry kráľovské sú medzi tvojimi vyvolenými; *

po tvojej pravici stojí kráľovná ozdobená zlatom z Ofíru.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ty si najkrajší z ľudských synov, z tvojich perí plynie milota.

Ant. 2 Ženích prichádza, vyjdite mu v ústrety!

II

Čuj, dcéra, a pozoruj, †

nakloň svoj sluch, *

zabudni na svoj ľud a na dom svojho otca.

Sám kráľ zatúžil za tvojou krásou; *

on je tvoj pán, vzdaj mu poklonu.

Dcéry z Týru ti prinesú dary *

a o tvoju priazeň sa budú uchádzať veľmoži národa.

Veľmi vznešená je dcéra kráľovská vnútri, *

jej odevom sú zlaté tkanivá.

V pestrom rúchu ju vedú ku kráľovi; *

za ňou ti privádzajú panny, jej družice.

Sprevádza ich jasot radostný, *

tak vstupujú do kráľovského paláca.

Miesto tvojich otcov zaujmú tvoji synovia; *

urobíš ich kniežatami nad celou zemou.

Na tvoje meno budem pamätať *

vo všetkých pokoleniach.

Preto ťa národy budú velebiť *

navždy a na veky vekov.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ženích prichádza, vyjdite mu v ústrety!

Ant. 3 Boh si predsavzal obnoviť v plnosti času všetko v Kristovi.

Chválospev
O Bohu, Spasiteľovi

Ef 1, 3-10

Nech je zvelebený Boh a Otec nášho Pána Ježiša Krista, *

ktorý nás v Kristovi požehnal všetkým nebeským duchovným požehnaním.

Veď v ňom si nás ešte pred stvorením sveta vyvolil, †

aby sme boli pred jeho tvárou *

svätí a nepoškvrnení v láske;

on nás podľa dobrotivého rozhodnutia svojej vôle predurčil, *

aby sme sa skrze Ježiša Krista stali jeho adoptovanými synmi

na chválu a slávu jeho milosti, *

ktorou nás obdaroval v milovanom Synovi.

V ňom máme vykúpenie skrze jeho krv, †

odpustenie hriechov *

podľa bohatstva jeho milosti,

ktorou nás štedro zahrnul †

vo všetkej múdrosti a rozumnosti, *

keď nám dal poznať tajomstvo svojej vôle podľa svojho dobrotivého rozhodnutia,

čo si v ňom predsavzal *

uskutočniť v plnosti času:

zjednotiť v Kristovi ako v hlave všetko, *

čo je na nebi aj čo je na zemi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Boh si predsavzal obnoviť v plnosti času všetko v Kristovi.

KRÁTKE ČÍTANIE

1 Kor 7, 32b. 34a

Kto je bez ženy, stará sa o Pánove veci, ako sa páčiť Pánovi. Aj nevydatá žena a panna rozmýšľajú o Pánových veciach, aby boli sväté telom i duchom.

KRÁTKE RESPONZÓRIUM

Ku Kráľovi privádzajú panny * S jasotom.

Ku Kráľovi privádzajú panny * S jasotom.

A uvádzajú ich do Kráľovho chrámu.

S jasotom.

Sláva Otcu i Synu i Duchu Svätému.

Ku Kráľovi privádzajú panny * S jasotom.

EVANJELIOVÝ CHVÁLOSPEV

Ant. na Magnifikat: V jednej obete slávime dvojitú korunu: korunu čistoty a viery. Vytrvala v panenstve a dosiahla slávu mučeníctva.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: V jednej obete slávime dvojitú korunu: korunu čistoty a viery. Vytrvala v panenstve a dosiahla slávu mučeníctva.

PROSBY

Radostne chváľme Pána, ktorý blahoslavil čistotu pre nebeské kráľovstvo, a prosme ho:

Ježišu, Kráľ panien, vyslyš nás.

Kriste, ty si si zasnúbil Cirkev ako ženích čistú pannu;

zachovaj ju nepoškvrnenú a svätú.

Ježišu, Kráľ panien, vyslyš nás.

Kriste, tebe išli v ústrety sväté panny s horiacimi lampami;

nedopusť, aby sa tvojim zasväteným služobníčkam minul olej vernosti.

Ježišu, Kráľ panien, vyslyš nás.

Kriste, Cirkev ti vždy zachovávala panenskú vernosť celú a bez úhony;

daj, aby mali všetci kresťania pevnú a čistú vieru.

Ježišu, Kráľ panien, vyslyš nás.

Kriste, ty svoj ľud napĺňaš radosťou zo sviatku svätej panny M.;

daj, nech sa vždy tešíme aj z jej orodovania.

Ježišu, Kráľ panien, vyslyš nás.

Kriste, ty si sväté panny vzal k sebe na svadobnú hostinu;

prijmi našich zosnulých do svadobnej siene v nebesiach.

Ježišu, Kráľ panien, vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, ty si svojmu ľudu dal svätú pannu a mučenicu Katarínu; dopraj, aby sme sa na jej príhovor utvrdzovali vo viere a horlivo pracovali na jednote Cirkvi. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky