## 9. jún 2024

## 10. Nedeľa v Cezročnom období
2. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Hľa, nočné šero redne, tma sa tratí

a svetlo zláti tvárnosť našej zeme.

Odprosujeme nekonečnú moc a

dobrotu Otca,

aby pre svoje bytie milujúce

zbavil nás núdze, sprevádzal nás v zdraví

cez ten prúd dravý na blažené brehy

otcovskej nehy.

Dožič nám túto milosť, dopomôžže,

láskavý Bože, Otec, Syn, Duch Svätý,

by s nami svätí zotrvali stále

vo tvojej chvále. Amen.

PSALMÓDIA

Ant. 1 Požehnaný, ktorý prichádza v mene Pánovom. Aleluja.

Žalm 118
Jasavý spev za záchranu
On je kameň, ktorý ste vy, stavitelia, zavrhli, a on sa stal kameňom uholným. (Sk 4, 11)

Oslavujte Pána, lebo je dobrý, *

lebo jeho milosrdenstvo trvá naveky.

Teraz nech hovorí Izrael, že Pán je dobrý, *

že jeho milosrdenstvo trvá naveky.

Teraz nech hovorí dom Áronov: *

jeho milosrdenstvo trvá naveky.

Teraz nech hovoria všetci bohabojní: *

jeho milosrdenstvo trvá naveky.

V súžení som vzýval Pána *

a Pán ma vypočul a vyslobodil.

Pán je so mnou, nuž nebojím sa; *

čože mi môže urobiť človek?

Pán je so mnou a pomáha mi; *

nemusím si všímať svojich nepriateľov.

Lepšie je utiekať sa k Pánovi, *

ako sa spoliehať na človeka.

Lepšie je utiekať sa k Pánovi, *

ako sa spoliehať na mocnárov.

Obkľúčili ma všetci pohania, *

ale v mene Pánovom som ich porazil.

Obkľúčili ma zovšadiaľ, *

ale v mene Pánovom som ich porazil.

Obkľúčili ma ako roj včiel †

a vzbĺkli ako plameň z raždia, *

ale v mene Pánovom som ich porazil.

Prudko dorážali na mňa, aby som sa zrútil, *

no Pán mi pomohol.

Moja sila a chvála je Pán, *

on sa mi stal záchrancom.

Hlas plesania nad záchranou *

znie v stánkoch spravodlivých:

„Pánova pravica mocne zasiahla, †

Pánova pravica ma zdvihla; *

Pánova pravica mocne zasiahla.“

Ja nezomriem, budem žiť *

a vyrozprávam skutky Pánove.

Prísne ma Pán potrestal, *

no nevydal ma smrti napospas.

Otvorte mi brány spravodlivosti, *

vojdem nimi a poďakujem sa Pánovi.

Toto je brána Pánova; *

len spravodliví ňou vchádzajú.

Ďakujem ti, že si ma vyslyšal *

a že si ma zachránil.

Kameň, čo stavitelia zavrhli, *

stal sa kameňom uholným.

To sa stalo na pokyn Pána; *

vec v našich očiach obdivuhodná.

Toto je deň, ktorý učinil Pán, *

plesajme a radujme sa z neho.

Pane, spas ma; *

Pane, daj mi úspech.

Požehnaný, ktorý prichádza v mene Pánovom. *

Požehnávame vás z domu Pánovho.

Boh, Pán, je naším svetlom. *

Vystrojte sprievod s ozdobnými vetvami až k rohom oltára.

Ty si môj Boh, vďaky ti vzdávam; *

ty si môj Boh, velebím ťa.

Oslavujte Pána, lebo je dobrý, *

lebo jeho milosrdenstvo trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Požehnaný, ktorý prichádza v mene Pánovom. Aleluja.

Ant. 2 Spievajme hymnus nášmu Bohu. Aleluja.

Chválospev
Všetko tvorstvo nech chváli Pána

Dan 3, 52-57

Stvoriteľ... je zvelebený naveky. (Rim 1, 25)

Zvelebený si, Pane, Bože našich otcov, *

hoden chvály a vyvýšený naveky.

Zvelebené je tvoje meno, slávne a sväté, *

hodno chvály a vyvýšené nad všetky veky.

Zvelebený si v chráme tvojej svätej slávy, *

hoden chvály a slávy nad všetky veky.

Zvelebený si na tróne svojho kráľovstva, *

hoden chvály a vyvýšený nad všetky veky.

Zvelebený si, čo prenikáš pohľadom priepasti, †

a tróniš nad cherubmi, *

hoden chvály a vyvýšený naveky.

Zvelebený si na nebeskej oblohe; *

hoden chvály a slávy naveky.

Velebte Pána, všetky jeho diela; *

chváľte a vyvyšujte ho naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Spievajme hymnus nášmu Bohu. Aleluja.

Ant. 3 Chváľte Pána za jeho nesmiernu velebnosť. Aleluja.

Žalm 150
Chváľte Pána
Spievajte z celého srdca, spievajte z celej duše, teda oslavujte Boha dušou i telom. (Hesychius)

Chváľte Pána v jeho svätyni, *

chváľte ho na jeho vznešenej oblohe.

Chváľte ho za jeho činy mohutné, *

chváľte ho za jeho nesmiernu velebnosť.

Chváľte ho zvukom poľnice, *

chváľte ho harfou a citarou.

Chváľte ho bubnom a tancom, *

chváľte ho lýrou a flautou.

Chváľte ho ľubozvučnými cimbalmi, †

chváľte ho jasavými cimbalmi; *

všetko, čo dýcha, nech chváli Pána.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľte Pána za jeho nesmiernu velebnosť. Aleluja.

KRÁTKE ČÍTANIE

Ez 36, 25-27

Vylejem na vás čistú vodu a budete očistení od všetkej špiny. Od všetkých vašich modiel vás očistím. Dám vám nové srdce a vložím do vás nového ducha. Odstránim z vášho tela srdce kamenné a dám vám srdce z mäsa. Vložím do vás svojho ducha a spôsobím, že budete kráčať podľa mojich príkazov, že budete zachovávať a plniť moje výroky.

KRÁTKE RESPONZÓRIUM

Oslavujeme ťa, Bože, * A tvoje meno vzývame.

Oslavujeme ťa, Bože, * A tvoje meno vzývame.

Rozhlasujeme tvoje skutky zázračné.

A tvoje meno vzývame.

Sláva Otcu i Synu i Duchu Svätému.

Oslavujeme ťa, Bože, * A tvoje meno vzývame.

EVANJELIOVÝ CHVÁLOSPEV

Ant. na Benediktus: Keď silný ozbrojený človek stráži svoj dvor, všetok jeho majetok je v bezpečí.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Keď silný ozbrojený človek stráži svoj dvor, všetok jeho majetok je v bezpečí.

PROSBY

Ďakujme nášmu Spasiteľovi, že zostúpil na tento svet a je Boh s nami. Vzývajme ho a volajme:

Kriste, Kráľ slávy, buď naším svetlom a radosťou.

Pane Ježišu, svetlo vychádzajúce z výsosti, prvotina budúceho vzkriesenia,

daj, nech ideme za tebou, aby sme nezostávali v tôni smrti, ale kráčali vo svetle života.

Kriste, Kráľ slávy, buď naším svetlom a radosťou.

Pomáhaj nám vidieť tvoju dobrotu, rozliatu vo všetkých tvoroch,

aby sme vo všetkom obdivovali tvoju slávu.

Kriste, Kráľ slávy, buď naším svetlom a radosťou.

Pane, nedopusť, aby nás dnes premohlo zlo,

ale daj, aby sme dobrom premáhali zlo.

Kriste, Kráľ slávy, buď naším svetlom a radosťou.

Pri krste v Jordáne si bol pomazaný Duchom Svätým;

daj, nech aj nás dnes vedie milosť tvojho Svätého Ducha.

Kriste, Kráľ slávy, buď naším svetlom a radosťou.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, od teba pochádza každé dobro; prosíme ťa, osvecuj náš rozum, aby sme poznali, čo je správne, a posilňuj našu vôľu, aby sme podľa toho aj konali. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky