## 22. máj 2024

## Sv. Rity z Cascie, rehoľníčky
ľubovoľná spomienka

Sv. Rita z Cascie sa narodila v Roccaporene pri Spolete v Taliansku v roku 1381. Jej meno je vlastne skrátené z mena Margherita, Margaréta. Už od útleho veku nosila v srdci túžbu stať sa mníškou. Jej rodičia na ňu však naliehali, aby sa vydala za muža, ktorý však – ako sa ukázalo neskôr – bol k nej veľmi krutý. Mala vtedy len dvanásť rokov. Následne prežila osemnásť veľmi smutných a namáhavých rokov. Mala dvoch synov. Nakoniec ovdovela, jej muž bol zavraždený v bitke. Obaja synovia taktiež zomreli. Ona v srdci stále mala túžbu z detstva, a tak zašla do augustiniánskeho kláštora v Cascii. Neprijali ju však, kvôli tomu, že bola už vdova. Mali totiž požiadavku, že sestry musia byť panny. Naveľa však spravili výnimku a v roku 1413 Rita mohla vstúpiť do kláštora. Čoskoro sa stala známou kvôli tomu, že žila prísnym životom, modlila sa a pomáhala v rámci svojich síl každému, kto to potreboval. Trpela však chronickou chorobou. Znášala to všetko ako obetu Bohu. Uprostred utrpenia mala viaceré zjavenia. Dostala rany po tŕňovej korune. Zomrela 22. mája 1457 v Cascii. Na jej príhovor sa stalo veľa zázrakov. Kanonizovaná bola v roku 1900. Uctieva sa ako patrónka v beznádejných situáciách. Cascia patrí k najväčším pútnickým miestam v Taliansku, dnes je centrom úcty sv. Rity a miestom zmierenia. Je tam stála spovedná služba, ktorú hojne využívajú pútnici z celého Talianska.
Pracovný preklad podľa oficiálneho latinského znenia Liturgie hodín:
V Umbrii rozkvitla v pätnástom storočí. Najprv vydatá za muža – búrliváka trpezlivo znášala jeho hrubosť a zblížila ho Bohu a potom po strate manžela a synov vstúpila ako rehoľníčka do kláštora rádu svätého Augustína, kde všetkým poskytla vznešený príklad trpezlivosti a kajúcnosti. Tu aj umrela pred rokom 1457.

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

S radosťou ctíme človeka,

čo teba vrúcne uctieval,

Bože, a chceme, aby ti

spev zo sŕdc všetkých zaznieval.

Pôžitky, čo svet vnucuje,

poklady, čo moľ zožiera,

nechal a iba na Krista

ho nadviazala dôvera.

Kristovi dal sa bez výhrad,

bol vzorom služby v ochote,

so zborom jeho snúbeníc

pretekajúc sa v čistote.

Vo vyhni lásky pretavil

myšlienky, slová, počiny,

vždy hľadal Božiu záľubu

a čakal Božie pokyny.

Na zemi tak ho pútali

k nebesiam tuhé spojivá,

že sa už teší z odmeny,

o ktorú bil sa za živa.

Roznecuje nás príkladom

veselo kráčať ku raju,

kde Bohu v Svätej Trojici

blažení slávu vzdávajú. Amen.

PSALMÓDIA

Ant. 1 Tí, čo sejú v slzách, s jasotom budú žať.

Žalm 126
V Bohu je radosť a nádej
Ako máte účasť na utrpeniach, tak budete mať aj na úteche. (2 Kor 1, 7)

Keď Pán privádzal späť sionských zajatcov, *

boli sme ako vo snách.

Ústa sme mali plné radosti *

a jazyk plný plesania.

Vtedy sa hovorilo medzi pohanmi: *

„Veľké veci urobil s nimi Pán.“

Veľké veci urobil s nami Pán *

a máme z toho radosť.

Zmeň, Pane, naše zajatie *

ako potoky na juhu krajiny.

Tí, čo sejú v slzách, *

s jasotom budú žať.

Keď odchádzali, idúcky plakali *

a osivo niesli na siatie.

No keď sa vrátia, vrátia sa s jasotom *

a svoje snopy prinesú.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tí, čo sejú v slzách, s jasotom budú žať.

Ant. 2 Pán nám postaví dom a ustráži mesto.

Žalm 127
Bez Pána je márna námaha
Ste Božia stavba. (Porov. 1 Kor 3, 9)

Ak Pán nestavia dom, *

márne sa namáhajú tí, čo ho stavajú.

Ak Pán nestráži mesto, *

nadarmo bdejú jeho strážcovia.

Zbytočne vstávate pred svitaním †

a líhate si neskoro v noci, vy, čo jete ťažko zarobený chlieb; *

lebo on dáva svojim miláčkom spánok.

Hľa, Pánovým dedičným darom sú synovia, *

jeho odmenou je plod lona.

Čím sú bojovníkovi šípy v ruke, *

tým sú vám synovia z mladých liet.

Blažený muž, ktorý si nimi tulec naplnil: *

neutrpí hanbu, keď bude rokovať s nepriateľmi v bráne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán nám postaví dom a ustráži mesto.

Ant. 3 On, prvorodený zo všetkého stvorenia, má vo všetkom prvenstvo.

Chválospev
Kristus, prvorodený zo všetkého stvorenia a prvorodený z mŕtvych

Porov. Kol 1, 12-20

S radosťou vzdávajme vďaky Bohu Otcovi, *

ktorý vás urobil súcimi mať účasť na podiele svätých vo svetle.

On nás vytrhol z moci tmy *

a preniesol do kráľovstva svojho milovaného Syna,

v ktorom máme vykúpenie, *

odpustenie hriechov.

On je obraz neviditeľného Boha, *

prvorodený zo všetkého stvorenia,

lebo v ňom bolo stvorené všetko †

na nebi a na zemi, *

viditeľné i neviditeľné,

tróny aj panstvá, *

kniežatstvá aj mocnosti.

Všetko je stvorené skrze neho a pre neho. †

On je pred všetkým *

a všetko v ňom spočíva.

On je hlavou tela, Cirkvi. †

On je počiatok, prvorodený z mŕtvych, *

aby on mal vo všetkom prvenstvo.

Lebo Boh chcel, aby v ňom prebývala všetka plnosť *

a aby skrze neho zmieril všetko so sebou,

keď pre jeho krv na kríži priniesol pokoj *

všetkému, čo je na zemi aj čo je na nebi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. On, prvorodený zo všetkého stvorenia, má vo všetkom prvenstvo.

KRÁTKE ČÍTANIE

Rim 8, 28-30

Vieme, že tým, čo milujú Boha, všetko slúži na dobré; tým, čo sú povolaní podľa jeho rozhodnutia. Lebo ktorých predpoznal, tých aj predurčil, že sa stanú podobnými obrazu jeho Syna, aby on bol prvorodený medzi mnohými bratmi. A tých, ktorých predurčil, aj povolal, a ktorých povolal, tých aj ospravedlnil, a tých, čo ospravedlnil, aj oslávil.

KRÁTKE RESPONZÓRIUM

Boh si ju vyvolil * A dal jej prednosť pred všetkými.

Boh si ju vyvolil * A dal jej prednosť pred všetkými.

Do svojho stánku ju voviedol.

A dal jej prednosť pred všetkými.

Sláva Otcu i Synu i Duchu Svätému.

Boh si ju vyvolil * A dal jej prednosť pred všetkými.

EVANJELIOVÝ CHVÁLOSPEV

Ant. na Magnifikat: Vy, čo ste opustili všetko a nasledovali ste ma, stonásobne viac dostanete a dosiahnete večný život.

Alebo: Kde bratia spoločne oslavujú Boha, tam Pán dá požehnanie.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Vy, čo ste opustili všetko a nasledovali ste ma, stonásobne viac dostanete a dosiahnete večný život.

Alebo: Kde bratia spoločne oslavujú Boha, tam Pán dá požehnanie.

PROSBY

V spoločenstve so všetkými svätými ženami prosme Pána za Cirkev:

Pane, maj v srdci svoju Cirkev.

Pre zásluhy svätých mučeníc, ktoré silou ducha premohli telesnú smrť,

daj svojej Cirkvi silu v protivenstvách.

Pane, maj v srdci svoju Cirkev.

Pre zásluhy vydatých žien, ktoré sa posvätili manželským životom,

daj svojej Cirkvi apoštolskú plodnosť.

Pane, maj v srdci svoju Cirkev.

Pre zásluhy vdov, ktoré svoju samotu zmierňovali pohostinnosťou a posväcovali modlitbou,

daj, nech tvoja Cirkev zjavuje svetu tajomstvo tvojej lásky.

Pane, maj v srdci svoju Cirkev.

Pre zásluhy matiek, ktoré porodili deti pre Božie kráľovstvo a pre ľudské spoločenstvo,

daj, nech tvoja Cirkev zrodí všetkých ľudí pre život a spásu.

Pane, maj v srdci svoju Cirkev.

Pre zásluhy všetkých svätých žien, ktoré vidia tvoju tvár v sláve,

daruj všetkým, čo zomreli v Cirkvi, večnú radosť z blaživého videnia tvojej tváre.

Pane, maj v srdci svoju Cirkev.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Prosíme ťa, Pane, uštedri nám múdrosť a silu kríža, ktorými si milostivo obdaril svätú Ritu, aby sme v súženiach trpeli s Kristom, a tak mohli mať hlbokú účasť na jeho veľkonočnom tajomstve. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky