## 15. október 2024

## Sv. Terézie od Ježiša (z Avily),
panny a učiteľky Cirkvi
spomienka

Narodila sa v Avile v Španielsku roku 1515. Vstúpila do karmelitánskej rehole, kde veľmi pokročila na ceste dokonalosti a mala mystické zjavenia. Podujala sa zreformovať svoju rehoľu, za čo zniesla veľa príkoria, ale nezlomným duchom dokázala všetko prekonať. Napísala aj knihy preplnené hlbokou náukou a potvrdené vlastnou skúsenosťou. Zomrela v Albe roku 1582. Pavol VI. ju 27. septembra 1970 vyhlásil za učiteľku Cirkvi.

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

V tento deň zbožnosť veriacich

piesňami pannu velebí,

ktorá sa slávou, čistotou

jak hviezda skveje na nebi.

Panna, čo k chválam Kristovým

prispela mužnou pevnosťou,

k zborom sa nebies vznešeným

dnes druží s veľkou radosťou.

Krehkosti tela premohla,

cudnosťou v srdci vždy čistom

zvodnosťou sveta pohrdla,

po stopách išla za Kristom.

Spravuj nás, Kriste, podľa nej,

pred nepriateľmi chráň svoj ľud,

nás v čnostiach stále upevňuj

a odstráň od nás všetok blud.

Ježišu, Synu Márie,

tvoj domov zdobia ľalie.

S Otcom a s Duchom potechy

nech ti je sláva naveky! Amen.

PSALMÓDIA

Ant. 1 Pane, nech dôjde k tebe moje volanie; neskrývaj svoju tvár predo mnou.

Žalm 102
Vyhnancove sľuby a prosby
Boh nás potešuje v každom súžení. (2 Kor 1, 4)
I

Pane, vyslyš moju modlitbu *

a moje volanie nech dôjde k tebe.

Neskrývaj svoju tvár predo mnou; †

v deň môjho súženia *

nakloň ku mne svoj sluch.

Kedykoľvek ťa budem vzývať, *

čím skôr ma vypočuj.

Lebo moje dni sa tratia ako dym *

a kosti mám rozpálené sťa pahreba.

Moje srdce je zdeptané ako tráva a vysychá, *

takže zabúdam jesť svoj chlieb.

Od samého náreku *

som iba kosť a koža.

Som ako pelikán na púšti, *

ako kuvik uprostred zrúcanín.

Nemôžem spať *

a som ako osamelý vrabec na streche.

Moji nepriatelia ma potupujú každý deň, *

preklínajú ma tí, čo zúria proti mne.

Veď popol jedávam ako chlieb *

a nápoj miešam so slzami;

to pre tvoj hnev a výčitky, *

lebo ty si ma najprv vyzdvihol a potom odsotil.

Moje dni sú ako tieň, ktorý sa nakláňa, *

a ja schnem sťa tráva.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, nech dôjde k tebe moje volanie; neskrývaj svoju tvár predo mnou.

Ant. 2 Pane, zhliadni na modlitbu núdznych.

II

Ale ty, Pane, trváš večne *

a spomienka na teba z pokolenia na pokolenie.

Vstaň a zľutuj sa nad Sionom, †

lebo už je čas, aby si sa nad ním zľutoval, *

lebo už je tu ten čas.

Veď tvoji služobníci milujú jeho kamene *

a ľútostia nad jeho troskami.

Tvojho mena, Pane, budú sa báť pohania *

a tvojej slávy všetci zemskí králi;

lebo Pán vystaví Sion *

a zjaví sa vo svojej sláve.

Zhliadne na modlitbu núdznych *

a nepohrdne ich prosbami.

Nech sa to zaznačí pre pokolenie budúce *

a obnovený ľud oslávi Pána.

Veď Pán hľadí zo svojej vznešenej svätyne *

a z nebies pozerá na zem;

čuje nárek zajatých *

a odsúdeným na smrť vracia slobodu,

aby na Sione hlásali meno Pánovo *

a v Jeruzaleme jeho slávu,

keď sa tam zídu vospolok národy *

a kráľovstvá, aby slúžili Pánovi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, zhliadni na modlitbu núdznych.

Ant. 3 Pane, ty si stvoril zem, aj nebesia sú dielom tvojich rúk.

III

Cestou mi sily podlomil *

a skrátil moje dni.

Hovorím: „Bože môj, †

neber ma v polovici mojich dní; *

tvoje roky trvajú z pokolenia na pokolenie.

Na začiatku si stvoril zem, *

aj nebesia sú dielom tvojich rúk.

Ony sa pominú, ale ty zostaneš; †

rozpadnú sa sťa odev, *

vymeníš ich ako rúcho a zmenia sa.

Ale ty ostávaš vždy ten istý *

a tvoje roky sú bez konca.

Deti tvojich služobníkov budú bývať v bezpečí *

a ich potomstvo bude pevné pred tebou.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, ty si stvoril zem, aj nebesia sú dielom tvojich rúk.

Počúvaj, ľud môj, moju náuku.

Nakloň sluch k slovám mojich úst.

PRVÉ ČÍTANIE

Začiatok Knihy proroka Zachariáša

1, 1 – 2, 4

Videnie obnovy Jeruzalema

V ôsmom mesiaci, v druhom roku Dária, zaznelo Pánovo slovo prorokovi Zachariášovi, synovi Barachiáša, syna Addu: „Pán sa veľmi rozhneval na vašich otcov. Povieš im: Toto hovorí Pán zástupov: Obráťte sa ku mne, hovorí Pán zástupov, a ja sa obrátim k vám, hovorí Pán zástupov. Nebuďte ako vaši otcovia, ku ktorým volali niekdajší proroci: Toto hovorí Pán zástupov: Zanechajte svoje zlé cesty a svoje zlé zámery. Ale nepočúvali, ani si ma nevšimli, hovorí Pán. Kde sú vaši otcovia? A proroci budú vari žiť naveky? Ale azda moje slová a moje prikázania, ktoré som odovzdal svojim služobníkom prorokom, nedosiahli vašich otcov? Takže sa obrátili a povedali: ‚Ako si Pán zástupov zaumienil urobiť s nami, podľa našich ciest a podľa našich skutkov, tak s nami urobil.‘“

V dvadsiaty štvrtý deň jedenásteho mesiaca, čiže mesiaca Sabat, v druhom roku Dária, zaznelo Pánovo slovo prorokovi Zachariášovi, synovi Barachiáša, syna Addu: „V noci som videl muža, sedel na ryšavom koni a stál v hlbine medzi myrtami. Za ním boli kone ryšavé, plavé a biele. I povedal som: ‚Kto sú to, môj Pane?‘ A anjel, čo so mnou hovoril, mi povedal: ‚Ja ti ukážem, kto sú to.‘ Tu povedal muž, ktorý stál medzi myrtami: ‚To sú tí, ktorých poslal Pán, aby prešli zem.‘ A oni povedali Pánovmu anjelovi, ktorý stál medzi myrtami: ‚Poprechodili sme zem a celá zem je obývaná a v pokoji.‘

A Pánov anjel povedal: ‚Pane zástupov, dokedy sa ešte nezmiluješ nad Jeruzalemom a nad judejskými mestami, na ktoré si sa rozhneval? Toto je už sedemdesiat rokov!‘ A Pán odpovedal anjelovi, čo hovoril so mnou, dobré slová, slová útechy. A anjel, čo hovoril so mnou, mi povedal: ‚Volaj: Toto povedal Pán zástupov: Veľmi horlím za Jeruzalem a za Sion, ale veľmi sa hnevám na bohaté národy, lebo keď som sa málo hneval, oni napomáhali zlo. Preto toto hovorí Pán: Vrátim sa k Jeruzalemu s milosrdenstvom. Postavia v ňom môj dom, hovorí Pán zástupov, a meraciu šnúru natiahnu nad Jeruzalemom. A ešte volaj: Toto hovorí Pán zástupov: Ešte budú moje mestá oplývať dobrami a Pán ešte poteší Sion a vyvolí si Jeruzalem.‘

Tu som zdvihol oči a videl som štyri rohy. Anjelovi, čo hovoril so mnou, som povedal: ‚Čo je to?‘ On mi povedal: ‚To sú rohy, ktoré rozmetali Júdu, Izrael a Jeruzalem.‘ A Pán mi ukázal štyroch kováčov. Povedal som: ‚Čo idú títo robiť?‘ On odpovedal: ‚To sú rohy, ktoré rozmetali Júdu, každého muža zvlášť, takže nik z nich nezodvihol hlavu. A títo ich prišli zastrašiť, aby zrazili rohy národom, ktoré zdvihli roh proti judejskej krajine, aby ju rozmetali.‘“

RESPONZÓRIUM

Zach 1, 16a; Zjv 21, 23

Vrátim sa k Jeruzalemu s milosrdenstvom. * Postavia v ňom môj dom.

Mesto nepotrebuje ani slnko, ani mesiac, lebo jeho lampou je Baránok. * Postavia v ňom môj dom.

DRUHÉ ČÍTANIE

Z diela svätej panny Terézie od Ježiša

(Opusc. De libro vitæ, cap. 22, 6-7. 14)

Pamätajme stále na Kristovu lásku

Kto má pri sebe Krista Ježiša, priateľa a takého šľachetného vodcu, bude schopný všetko zniesť. Veď on nás podporuje, posilňuje, nikoho neopúšťa a je pravým a úprimným priateľom. Jasne totiž vidím, že ak sa chceme páčiť Bohu a dostať od neho veľké milosti, on chce, aby sme to dostávali cez ruky jeho najsvätejšej ľudskej prirodzenosti, o ktorej hovorí, že jeho velebnosť má v nej zaľúbenie.

Veľmi veľa ráz som to zakúsila a aj sám Pán mi to povedal. Na vlastné oči som videla, že musíme vojsť cez túto bránu, ak chceme, aby nám najvyššia velebnosť odhalila nejaké tajomstvá a tajnosti. Inú cestu netreba hľadať ani po dosiahnutí vrcholu kontemplácie, lebo po tejto ceste sa kráča isto a bezpečne. Tu je naším Pánom ten, od ktorého a skrze ktorého dostávame všetko dobré. On nás bude učiť. Ak budeme mať pred očami jeho život, lepší a dokonalejší príklad na nasledovanie nenájdeme.

Čo chceme viac, ako mať po svojom boku takého verného priateľa, ktorý nás neopustí v námahách a ťažkostiach, ako to robia svetskí priatelia?! Blahoslavený ten, kto ho bude úprimne a opravdivo milovať a vždy sa bude držať popri ňom. Pozrime sa na slávneho apoštola Pavla, ktorý, ako sa zdalo, nemohol nemať Ježiša v ústach, lebo on ho mal vpísaného a vtlačeného do svojho srdca. Keď som toto pochopila, usilovne som hľadala a zistila som, že po inej ceste ako po tejto nešli ani niektorí mimoriadne kontemplatívni svätci, ako František, Anton Paduánsky, Bernard, Katarína Sienská. S veľkou slobodou treba kráčať po tejto ceste, úplne sa odovzdať do Božích rúk a ak nás bude chcieť zaradiť a povýšiť medzi svojich komorníkov a tajomníkov, ochotne poslúchnime.

Kedykoľvek uvažujeme o Kristovi, pamätajme vždy, aká láska ho podnecovala, že nám preukázal také veľké milosti a dobrodenia, a akú veľkú lásku nám prejavil Boh, keď nám dal takú záruku svojej lásky, ktorou nás sprevádza. Láska totiž vyžaduje lásku. Preto sa usilujme, aby sme to mali vždy pred očami, a tak sa povzbudzovali k láske. Lebo ak nám Boh raz dá tú milosť, že sa táto láska hlboko vtlačí do nášho srdca, bude nám všetko veľmi ľahké a za krátky čas a s malou námahou dokážeme veľmi veľa.

RESPONZÓRIUM

Ž 73, 25a. 28a; 1 Kor 6, 17

Hľa, ako hynú všetci, čo sa vzďaľujú od teba, Pane. * Pre mňa je slasťou byť v Božej blízkosti a v Pánu Bohu svoju nádej mať.

Kto sa spája s Pánom, je s ním jeden Duch. * Pre mňa je slasťou byť v Božej blízkosti a v Pánu Bohu svoju nádej mať.

MODLITBA

Modlime sa.

Bože, svätú Teréziu si osvietil Duchom Svätým, aby bola v Cirkvi učiteľkou kresťanskej dokonalosti; vrúcne ťa prosíme, daj nám neprestajne čerpať z jej duchovnej náuky a túžiť po pravej svätosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky