## 9. máj 2024

## NANEBOVSTÚPENIE PÁNA
slávnosť

Modlitba predpoludním

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Je deväť hodín. V tej chvíli

Kristus vzal svoj kríž na plecia;

nech myseľ na zlo nemyslí

a pozdvihne sa k nebesiam.

Kto srdcom Krista prijíma,

ten zlomyseľný nebýva:

v modlitbe s Bohom hovorí

a Svätý Duch v ňom prebýva.

V hodinu túto končí sa

nadvláda hriechu, satana;

blažené časy blížia sa,

Kristus nás láskou zahŕňa.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. Bože, tvoja veleba sa vznáša nad nebesia. Aleluja.

Žalm 8
Velebnosť Boha a dôstojnosť človeka
Všetko mu položil pod nohy a jeho ustanovil nad všetkým za hlavu Cirkvi. (Ef 1, 22)

Pane, náš Vládca, *

aké vznešené je tvoje meno na celej zemi!

Tvoja veleba sa vznáša *

nad nebesia.

Z úst nemluvniat a dojčeniec †

pripravil si si chválu naprotiveň svojim nepriateľom, *

aby si umlčal pomstivého nepriateľa.

Keď hľadím na nebesia, dielo tvojich rúk, *

na mesiac a na hviezdy, ktoré si ty stvoril:

čože je človek, že naň pamätáš, *

a syn človeka, že sa ho ujímaš?

Stvoril si ho len o niečo menšieho od anjelov, †

slávou a cťou si ho ovenčil *

a ustanovil si ho za vládcu nad dielami tvojich rúk.

Všetko si mu položil pod nohy: †

ovce a všetok domáci statok *

aj všetku poľnú zver,

vtáctvo pod oblohou a ryby v mori *

i všetko, čo sa hýbe po dne morskom.

Pane, náš Vládca, *

aké vznešené je tvoje meno na celej zemi!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 19
I

Nebesia rozprávajú o sláve Boha *

a obloha hlása dielo jeho rúk.

Deň dňu o tom podáva správu *

a noc noci to dáva na známosť.

Nie sú to slová, nie je to reč, *

ktorá by sa nedala počuť.

Po celej zemi rozlieha sa ich hlas *

a ich slová až po končiny sveta.

Tam hore vybudoval stan pre slnko †

a ono z neho vychádza sťa ženích zo svojej komnaty *

a raduje sa ako bežec pred veľkými pretekmi.

Na jednom kraji neba sa vynára †

a uberá sa k druhému; *

pred jeho žiarou sa nič ukryť nemôže.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

II

Zákon Pánov je dokonalý, osviežuje dušu. *

Svedectvo Pánovo je hodnoverné, dáva múdrosť maličkým.

Rozhodnutia Pánove sú správne, potešujú srdce. *

Prikázania Pánove sú jasné, osvecujú oči.

Bázeň pred Pánom je úprimná, trvá naveky. *

Výroky Pánove sú pravdivé a všetky spravodlivé.

Vzácnejšie sú než zlato, než veľký drahokam, *

sladšie sú než med, než medové kvapky z plástu.

Tvoj služobník sa v nich vzdeláva; *

veď kto ich zachováva, dostane hojnú odmenu.

Kto však vie o všetkých svojich poblúdeniach? †

Očisť ma od chýb, ktoré si neuvedomujem, *

a svojho služobníka zachráň od pýchy, aby ma neovládala.

Tak budem bez škvrny *

a čistý od veľkého hriechu.

Nech sa ti páčia slová mojich úst *

i rozjímanie môjho srdca pred tvojou tvárou.

Pane, ty si moja pomoc *

a môj vykupiteľ.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bože, tvoja veleba sa vznáša nad nebesia. Aleluja.

KRÁTKE ČÍTANIE

Zjv 1, 17c-18

Videl som Syna človeka a povedal mi: Neboj sa! Ja som Prvý a Posledný a Živý. Bol som mŕtvy, a hľa, žijem na veky vekov a mám kľúče od smrti a podsvetia.

Nech sa vám srdce nevzrušuje. Aleluja.

Ja idem k Otcovi. Aleluja.

MODLITBA

Modlime sa.

Všemohúci Bože, naplň nás svätou radosťou a vďačnosťou, lebo nanebovstúpenie tvojho Syna je aj naším víťazstvom; pevne dúfame, že aj my, ako jeho tajomné telo, vojdeme do večnej slávy, kam nás predišiel on, naša Hlava. Skrze Krista, nášho Pána.

Alebo:

Všemohúci Bože, veríme, že dnes tvoj jednorodený Syn a náš Vykupiteľ vystúpil do neba; daj, prosíme, aby sme aj my túžili po nebeskom domove. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky