## 14. júl 2024

## 15. Nedeľa v Cezročnom období
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Večný Pán sveta, v ruke máš

dni, noci, tvorstva osudy,

večnosť na drobné premieňaš,

a tak nás chrániš od nudy.

Z hlbokej noci ozve sa

ohlasovateľ úsvitu,

chodcom znak dáva na cestu

a zore volá z úkrytu.

Na ten spev vstáva zornička

svet oslobodiť od mrakov,

z potuliek pred ňou uteká

záškodná čeľaď tulákov.

Na ten spev plavčík oživne,

more zatíchne sťa v tôni;

aj Skala Cirkvi na ten spev

ľútostné slzy vyroní.

Ježišu, vždy, keď klesáme,

nech nás tvoj pohľad uzdraví;

len pozrieš: pád sa zastaví

a vinu slza odplaví.

Svieť v našich zmysloch, večný jas,

od umu odvráť temravy

a zo srdca nám vytrysknú

pre teba prvé pozdravy.

Buď sláva Bohu Otcovi

i tebe, Kráľ náš, Ježišu;

aj Duchu, čo z vás vychádza,

vzdávame chválu najvyššiu. Amen.

PSALMÓDIA

Ant. 1 Obdivuhodný je Pán na výsostiach. Aleluja.

Žalm 93
Vznešenosť Pána — Stvoriteľa
Začal kraľovať Pán, náš všemohúci Boh. Radujme sa a plesajme, vzdávajme mu slávu. (Zjv 19, 6. 7)

Pán kraľuje, velebou sa zaodel; *

zaodel sa Pán, udatnosťou sa prepásal.

Tak upevnil zemekruh, že sa nezachveje. *

Pevný je tvoj trón oddávna, ty si od vekov.

Pozdvihujú rieky, Pane, †

pozdvihujú rieky svoj hlas, *

pozdvihujú rieky svoj hukot.

Nad hukot vodných prívalov, †

nad mohutné morské príboje *

mocnejší je Pán na výsostiach.

Veľmi vierohodné sú tvoje svedectvá; *

tvojmu domu, Pane, patrí posvätná úcta po všetky časy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Obdivuhodný je Pán na výsostiach. Aleluja.

Ant. 2 Hoden si chvály, Pane, a vyvýšený naveky. Aleluja.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Hoden si chvály, Pane, a vyvýšený naveky. Aleluja.

Ant. 3 Chváľte Pána z nebies. Aleluja. †

Žalm 148
Chválospev o Bohu Stvoriteľovi
Sediacemu na tróne a Baránkovi dobrorečenie a česť, sláva a moc na veky vekov. (Zjv 5, 13)

Chváľte Pána z nebies, *

† chváľte ho na výsostiach.

Chváľte ho, všetci jeho anjeli; *

chváľte ho, všetky nebeské mocnosti;

chváľte ho, slnko a mesiac; *

chváľte ho, všetky hviezdy žiarivé;

chváľte ho, nebies nebesia *

a všetky vody nad oblohou.

Nech chvália meno Pánovo, *

lebo na jeho rozkaz boli stvorené.

Založil ich navždy a naveky; *

vydal zákon, ktorý nepominie.

Chváľ Pána, tvorstvo pozemské: *

obludy morské a všetky hlbiny,

oheň, kamenec, sneh a dym, *

víchrica, čo jeho slovo poslúcha,

vrchy a všetky pahorky, *

ovocné stromy a všetky cédre,

divá zver a všetok dobytok, *

plazy a okrídlené vtáctvo.

Králi zeme a všetky národy, *

kniežatá a všetci zemskí sudcovia,

mládenci a panny, *

starci a junáci

nech chvália meno Pánovo, *

lebo iba jeho meno je vznešené.

Jeho veleba prevyšuje zem i nebesia *

a svojmu ľudu dáva veľkú moc.

Je chválou všetkým svojim svätým, *

synom Izraela, ľudu, ktorý je mu blízky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľte Pána z nebies. Aleluja.

KRÁTKE ČÍTANIE

Ez 37, 12b-14

Toto hovorí Pán, Boh: Ľud môj, ja otvorím vaše hroby, vyvediem vás z vašich hrobov a vovediem vás do krajiny Izraela. A spoznáte, že ja som Pán, keď otvorím vaše hroby a vyvediem vás z vašich hrobov, ľud môj. Vložím do vás svojho ducha a ožijete. Usadím vás na vlastnej pôde a spoznáte, že ja som Pán. Povedal som a splním, hovorí Pán, Boh.

KRÁTKE RESPONZÓRIUM

Kriste, Syn živého Boha, * Zmiluj sa nad nami.

Kriste, Syn živého Boha, * Zmiluj sa nad nami.

Ty sedíš po pravici Otca.

Zmiluj sa nad nami.

Sláva Otcu i Synu i Duchu Svätému.

Kriste, Syn živého Boha, * Zmiluj sa nad nami.

EVANJELIOVÝ CHVÁLOSPEV

Ant. na Benediktus: Učeníci šli a hlásali, že treba robiť pokánie.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Učeníci šli a hlásali, že treba robiť pokánie.

PROSBY

Naliehavo prosme Boha, ktorý zoslal Ducha Svätého, aby sa stal oblažujúcim svetlom všetkých sŕdc, a volajme:

Nebeský Otče, osvecuj svoj ľud.

Buď zvelebený, Bože, naše svetlo,

že si nám dal dožiť sa nového dňa na tvoju slávu.

Nebeský Otče, osvecuj svoj ľud.

Ty si vzkriesením svojho Syna ožiaril svet;

rozlej toto svetlo prostredníctvom svojej Cirkvi na všetkých ľudí.

Nebeský Otče, osvecuj svoj ľud.

Ty si svojím Duchom osvietil učeníkov svojho jednorodeného Syna;

zošli Ducha Svätého na svoju Cirkev, aby ti bola verná.

Nebeský Otče, osvecuj svoj ľud.

Svetlo národov, spomeň si na tých, čo sú dosiaľ v temnotách,

a otvor im oči srdca, aby uznali, že ty si jediný, pravý Boh.

Nebeský Otče, osvecuj svoj ľud.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty ukazuješ blúdiacim svetlo svojej pravdy, aby sa vrátili na správnu cestu; pomáhaj všetkým kresťanom odmietať, čo sa protiví ich viere, a usilovať sa o to, čo zodpovedá ich kresťanskému povolaniu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky