## 10. september 2024

## Utorok, Cezročné obdobie, 23. týždeň
3. týždeň žaltára

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ sveta nesmierny,

ty si zem z hlbín vyzdvihol

a uprostred vôd búrlivých

urobil si ju nehybnou,

aby v nej semä klíčilo

a pestrým kvietím zakvitla

a hojné plody vydala

i pokrm dobrý poskytla.

Zranenú dušu očisť, zhoj

balzamom svojej milosti;

nech plačom zmyje prečiny

a zriekne sa zlých žiadostí.

Nech spĺňa tvoje príkazy,

zlu priblížiť sa zabráni,

len dobrom nech sa napĺňa,

nech ju šíp smrti nezraní.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. 1 Pán je okolo svojho ľudu.

Žalm 125
Pán — ochranca svojho ľudu
Pokoj nad Božím Izraelom. (Porov. Gal 6, 16)

Tí, čo sa spoliehajú na Pána, sú ako vrch Sion: *

nehýbe sa, trvá naveky.

Ako vrchy obklopujú Jeruzalem, †

tak je Pán okolo svojho ľudu *

odteraz až naveky.

Veď žezlo ničomníka nedoľahne na krajinu spravodlivých, *

aby spravodliví nevystierali ruky za neprávosťou.

Pane, dobre rob dobrým *

a tým, čo majú srdce úprimné.

Ale tých, čo sa na zlé cesty spúšťajú, †

Pán so zločincami zavrhne. *

Pokoj nad Izraelom!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je okolo svojho ľudu.

Ant. 2 Ak nebudete ako deti, nevojdete do nebeského kráľovstva.

Žalm 131
Detská dôvera v Pána
Učte sa odo mňa, lebo som tichý a pokorný srdcom. (Mt 11, 29)

Pane, moje srdce sa nevystatuje, *

moje oči nehľadia povýšene.

Neženiem sa za veľkými vecami *

ani za divmi pre mňa nedosiahnuteľnými.

Ale ja som svoju dušu *

upokojil a utíšil.

Ako nasýtené dieťa v matkinom náručí, *

ako nasýtené dieťa, tak je moja duša vo mne.

Dúfaj, Izrael, v Pána *

odteraz až naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ak nebudete ako deti, nevojdete do nebeského kráľovstva.

Ant. 3 Urobil si nás, Pane, kráľovstvom a kňazmi nášmu Bohu.

Chválospev
Hymnus vykúpených

Zjv 4, 11; 5, 9. 10. 12

Hoden si, Pane a Bože náš, *

prijať slávu, česť a moc,

lebo ty si stvoril všetky veci, *

z tvojej vôle boli a sú stvorené.

Hoden si vziať knihu *

a otvoriť jej pečate,

lebo si bol zabitý †

a svojou krvou si Bohu vykúpil *

ľudí z každého kmeňa, jazyka, ľudu a národa

a urobil si ich kráľovstvom a kňazmi nášmu Bohu; *

a budú kraľovať na zemi.

Hoden je Baránok, ktorý bol zabitý, †

prijať moc, bohatstvo a múdrosť, *

silu, česť, slávu a dobrorečenie.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Urobil si nás, Pane, kráľovstvom a kňazmi nášmu Bohu.

KRÁTKE ČÍTANIE

Rim 12, 9-12

Láska nech je bez pretvárky. Nenáviďte zlo, lipnite k dobru. Milujte sa navzájom bratskou láskou, predbiehajte sa vzájomne v úctivosti, v horlivosti neochabujte, buďte vrúcneho ducha, slúžte Pánovi. V nádeji sa radujte, v súžení buďte trpezliví, v modlitbe vytrvalí.

KRÁTKE RESPONZÓRIUM

Pane, tvoje slovo * Trvá naveky.

Pane, tvoje slovo * Trvá naveky.

Na veky vekov tvoja vernosť.

Trvá naveky.

Sláva Otcu i Synu i Duchu Svätému.

Pane, tvoje slovo * Trvá naveky.

EVANJELIOVÝ CHVÁLOSPEV

Ant. na Magnifikat: Môj duch nech jasá v Bohu, mojom Spasiteľovi.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Môj duch nech jasá v Bohu, mojom Spasiteľovi.

PROSBY

Boh dal svojmu ľudu nádej. Preto s radosťou volajme:

Nebeský Otče, ty si nádej svojho ľudu.

Ďakujeme ti, Otče, že sme sa v Kristovi stali bohatými vo všetkom,

v každom slove a v každom poznaní.

Nebeský Otče, ty si nádej svojho ľudu.

Bože, v tvojej ruke sú srdcia mocných; osvieť svojou múdrosťou tých, čo riadia verejný život,

aby u teba hľadali radu, a tak sa ti páčili srdcom i skutkami.

Nebeský Otče, ty si nádej svojho ľudu.

Ty dávaš umelcom schopnosť zjavovať tvoju krásu;

daj, nech ich dielo prežiari svet radosťou a nádejou.

Nebeský Otče, ty si nádej svojho ľudu.

Ty nás nedovolíš skúšať nad naše sily;

posilni slabých a padlých pozdvihni.

Nebeský Otče, ty si nádej svojho ľudu.

Ty si skrze svojho Syna sľúbil, že ľudia vstanú v posledný deň pre život;

prijmi do svojej slávy našich zosnulých bratov a sestry.

Nebeský Otče, ty si nádej svojho ľudu.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Láskavý Otče, nech k tebe vystúpi naša večerná modlitba a na nás zostúpi tvoje požehnanie, aby sme si s tvojou pomocou zaslúžili spásu tu i vo večnosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky