## 9. máj 2024

## NANEBOVSTÚPENIE PÁNA
slávnosť

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Od všetkých s túžbou žiadaný

zasvitol nám deň posvätný,

keď Kristus, nádej sveta, Boh,

k výšinám neba vystúpil.

Keď vládcu sveta premohol

a v boji hriechy pozrážal,

Otcovi rany žiarivé

na svojom tele ukázal.

Vznáša sa v svetlom oblaku,

už nádej nám tmy nezničia;

hľa, otvára nám raj, ten, čo

zavreli prví rodičia.

Ó, veľká radosť pre všetkých:

Syn z čistej Panny zrodený

po krutých mukách slávne je

velebou Otca odený.

Vzdávajme teda vďaky dnes

Kristovi, že nás vykúpil,

že s telom, ako naše je,

do neba slávne vystúpil.

S občanmi neba plesajme

a spolu s nimi tešme sa,

že Kristus neopustil nás,

aj keď je s nimi v nebesiach.

Ježišu, Kráľ náš víťazný,

srdcia nám k sebe pritiahni,

z neba nám zošli Otcovho

i svojho Ducha Svätého. Amen.

PSALMÓDIA

Ant. 1 Mužovia galilejskí, čo hľadíte do neba? Tento Ježiš, ktorý bol od vás vzatý do neba, opäť príde. Aleluja.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Mužovia galilejskí, čo hľadíte do neba? Tento Ježiš, ktorý bol od vás vzatý do neba, opäť príde. Aleluja.

Ant. 2 Velebte Kráľa kráľov a spievajte hymnus Bohu. Aleluja.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Velebte Kráľa kráľov a spievajte hymnus Bohu. Aleluja.

Ant. 3 Pred ich očami sa vzniesol a oblak ho vzal do neba. Aleluja.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pred ich očami sa vzniesol a oblak ho vzal do neba. Aleluja.

KRÁTKE ČÍTANIE

Hebr 10, 12-14

Kristus priniesol jedinú obetu za hriechy a navždy zasadol po Božej pravici. A teraz už čaká, kým mu nebudú jeho nepriatelia položení ako podnožka pod nohy. Lebo jedinou obetou navždy zdokonalil tých, čo sa posväcujú.

KRÁTKE RESPONZÓRIUM

Do výšav Kristus vystúpil, * Aleluja, aleluja.

Do výšav Kristus vystúpil, * Aleluja, aleluja.

So sebou vzal zajatcov.

Aleluja, aleluja.

Sláva Otcu i Synu i Duchu Svätému.

Do výšav Kristus vystúpil, * Aleluja, aleluja.

EVANJELIOVÝ CHVÁLOSPEV

Ant. na Benediktus: Vystupujem k môjmu Otcovi a vášmu Otcovi, k môjmu Bohu a vášmu Bohu. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Vystupujem k môjmu Otcovi a vášmu Otcovi, k môjmu Bohu a vášmu Bohu. Aleluja.

PROSBY

S jasotom vzývajme Pána, ktorý je vyzdvihnutý od zeme a všetkých priťahuje k sebe, a volajme:

Kriste, ty si Kráľ slávy.

Pane Ježišu, Kráľ slávy, ty si priniesol jedinú obetu za hriechy a potom si ako víťaz vystúpil na pravicu Otca;

navždy posväť tých, ktorých si vykúpil svojou krvou.

Kriste, ty si Kráľ slávy.

Večný kňaz a prostredník novej zmluvy, ty žiješ stále, aby si sa za nás prihováral;

spas svoj ľud, ktorý sa modlí spojený s tebou v Duchu Svätom.

Kriste, ty si Kráľ slávy.

Po svojom umučení si sa štyridsať dní zjavoval učeníkom a poskytol si mnoho dôkazov, že žiješ;

posilňuj nás dnes a vždy vo viere.

Kriste, ty si Kráľ slávy.

Ty si dnes apoštolom prisľúbil Ducha Svätého, aby ti boli svedkami až do končín zeme;

mocou Ducha Svätého daj silu nášmu svedectvu.

Kriste, ty si Kráľ slávy.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci Bože, naplň nás svätou radosťou a vďačnosťou, lebo nanebovstúpenie tvojho Syna je aj naším víťazstvom; pevne dúfame, že aj my, ako jeho tajomné telo, vojdeme do večnej slávy, kam nás predišiel on, naša Hlava. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Alebo:

Všemohúci Bože, veríme, že dnes tvoj jednorodený Syn a náš Vykupiteľ vystúpil do neba; daj, prosíme, aby sme aj my túžili po nebeskom domove. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky