## 28. september 2024

## Sobota, Cezročné obdobie, 25. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Už zora jasá na nebi,

do kraja prúdi nový deň,

svetelné šípy blýskajú;

nech zmizne pokušenia tieň.

Nech spadnú nočné prízraky,

nech spadne príťaž svedomia;

ak tma nám putá pritiahla,

nech lúče dňa ich rozlomia.

Dnes toto ráno spevom znie,

prosíme teba skrúšene:

nech ono ráno posledné

zjaví nám svetlo túžené.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Ešte pred svitaním sa obracajú moje oči k tebe.

Žalm 119, 145-152
XIX – ק (Kóf)

Z celého srdca volám, Pane, vyslyš ma; *

chcem zachovať tvoje ustanovenia.

K tebe volám, zachráň ma; *

a budem plniť tvoje príkazy.

Ešte pred svitaním prichádzam a volám o pomoc, *

na tvoje slová sa veľmi spolieham.

Už pred odchodom nočnej stráže otvárajú sa mi oči, *

aby som rozjímal o tvojich výrokoch.

Pane, pre svoje milosrdenstvo čuj môj hlas *

a oživ ma podľa svojho rozhodnutia.

Blížia sa tí, čo ma zlostne prenasledujú, *

tí, čo sa vzdialili od tvojho zákona.

Pane, ty si blízko *

a všetky tvoje predpisy sú pravdivé.

Odprvoti viem z tvojich prikázaní, *

že si ich ustanovil naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ešte pred svitaním sa obracajú moje oči k tebe.

Ant. 2 Pán je moja sila a moja udatnosť, on ma zachránil.

Chválospev
Hymnus víťazstva po prechode cez Červené more

Ex 15, 1-4a. 8-13. 17-18

Tí, čo zvíťazili nad šelmou, spievali pieseň Mojžiša, Božieho služobníka. (Porov. Zjv 15, 2-3)

Spievajme Pánovi, †

lebo sa preslávil: *

koňa i jazdca zmietol do mora.

Pán je moja sila a moja udatnosť, *

on ma zachránil.

On je môj Boh, chcem ho velebiť; *

Boh môjho otca, budem ho chváliť.

Pán je ako bojovník; †

Pán je jeho meno. *

Faraónove vozy a jeho vojsko zmietol do mora.

Pod dychom tvojho rozhorčenia sa nahromadili vody; †

pohyblivé vlny ako hrádza postáli, *

hlbiny stuhli uprostred mora.

Nepriateľ si povedal: „Budem ich prenasledovať, chytím ich; *

rozdelím korisť a moja duša sa nasýti.

Vytasím svoj meč, *

moja ruka ich pozabíja!“

Zavial tvoj vietor a prikrylo ich more; *

utonuli sťa olovo v mohutných vodách.

Kto sa ti, Pane, spomedzi bohov vyrovná? †

Kto sa ti vo velebe a svätosti podobá? *

Ty hrozný a chvályhodný, ty robíš zázraky.

Vystrel si svoju ruku a pohltila ich zem. *

Vo svojom milosrdenstve si viedol ľud, ktorý si vykúpil,

svojou silou si ho niesol *

k svojmu svätému príbytku.

Vovedieš ich a zasadíš na vrchu svojho dedičstva, *

v svojom bezpečnom príbytku, ktorý si ty, Pane, urobil;

vo svätyni, ktorej základy kládli tvoje ruky, Pane. *

Pán bude kraľovať naveky a navždy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je moja sila a moja udatnosť, on ma zachránil.

Ant. 3 Chváľte Pána, všetky národy. †

Žalm 117
Oslava milosrdného Pána
Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *

† oslavujte ho, všetci ľudia;

lebo je veľké jeho milosrdenstvo voči nám *

a pravda Pánova trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľte Pána, všetky národy.

KRÁTKE ČÍTANIE

2 Pt 1, 10-11

Bratia, usilujte sa viac upevňovať svoje povolanie a vyvolenie. Veď ak budete to robiť, nikdy nepadnete. Tak sa vám naširoko otvorí vstup do večného kráľovstva nášho Pána a Spasiteľa Ježiša Krista.

KRÁTKE RESPONZÓRIUM

Pane, k tebe volám; * Ty si moje útočište.

Pane, k tebe volám; * Ty si moje útočište.

Môj podiel v krajine žijúcich.

Ty si moje útočište.

Sláva Otcu i Synu i Duchu Svätému.

Pane, k tebe volám; * Ty si moje útočište.

EVANJELIOVÝ CHVÁLOSPEV

Ant. na Benediktus: Pane, zažiar tým, čo sedia vo tme a v tôni smrti.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pane, zažiar tým, čo sedia vo tme a v tôni smrti.

PROSBY

Zvelebujme Krista, ktorý sa chcel vo všetkom pripodobniť bratom, a tak sa stal milosrdným a verným veľkňazom pred Bohom. Prosme ho a volajme:

Pane, štedro nám rozdávaj poklady svojej lásky.

Ježišu, Slnko spravodlivosti, ty si nás krstom priviedol k svetlu,

preto zasväcujeme celý tento deň tebe.

Pane, štedro nám rozdávaj poklady svojej lásky.

Chceme ťa velebiť každú hodinu tohto dňa

a vo všetkom chváliť tvoje meno.

Pane, štedro nám rozdávaj poklady svojej lásky.

Tvoja matka Mária bola vnímavá na tvoje slovo;

riaď dnes aj naše kroky svetlom svojho evanjelia.

Pane, štedro nám rozdávaj poklady svojej lásky.

Daj, aby sme na pozemskej púti uprostred pominuteľných vecí očakávali nebeskú neporušiteľnosť

a vierou, nádejou a láskou už teraz zakusovali radosť tvojej blaženosti.

Pane, štedro nám rozdávaj poklady svojej lásky.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Prosíme ťa, Otče, nech naše srdcia prežiari svetlo vzkriesenia, aby sme mohli uniknúť temnotám smrti a dôjsť do večnej slávy. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky