## 5. december 2024

## Štvrtok, Adventné obdobie, 1. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Hľa, z púšte hlas už zaznieva,

čo všetku tmu z nás vyhostí;

vyžeňme znútra plané sny,

žiari nám Kristus z výsosti.

Preber sa, duša ťarbavá,

veď hriech ťa tlačí do zeme;

už nová hviezda skveje sa

a všetko zlo z nás vyženie.

Baránka nám Boh posiela

za naše viny splatiť daň;

s ľútosťou v slzách volajme:

Zmiluj sa, Pane, odpusť nám.

A keď raz príde súdiť svet,

nech netresce nás podľa vín;

nech je nám Kristus v chvíli tej

pastierom dobrým, láskavým.

Sláva buď Bohu Otcovi,

víťazstvo jeho Synovi,

nech večná chvála zaznieva

aj Duchu Tešiteľovi. Amen.

PSALMÓDIA

Ant. 1 Prebuď sa, harfa a citara, chcem zobudiť zornicu.

Žalm 57
Ranná modlitba v súžení
Tento žalm spieva o Pánovom utrpení. (Sv. Augustín)

Zmiluj sa, Bože, nado mnou, zmiluj sa nado mnou, *

lebo sa k tebe utiekam;

v tieni tvojich krídel nachodím útočište, *

kým sa nepominú nástrahy.

Volám k Bohu, k Najvyššiemu, *

k Bohu, ktorý mi preukazuje dobro.

On zošle pomoc z neba a zachráni ma; †

zahanbí tých, čo ma týrajú. *

Boh zošle svoju milosť a pravdu.

Som akoby uprostred levíčat, *

čo požierajú ľudí.

Ich zuby sú ako oštepy a šípy, *

ich jazyk sťa nabrúsený meč.

Bože, vznes sa nad nebesia *

a tvoja sláva nech je nad celou zemou.

Mojim nohám nastavili osídlo, *

až sa mi skormútila duša;

predo mnou vykopali jamu, *

no sami do nej padli.

Ochotné je moje srdce, Bože, †

ochotné je moje srdce; *

budem ti spievať a hrať.

Prebuď sa, duša moja, †

prebuď sa, harfa a citara, *

chcem zobudiť zornicu.

Budem ťa, Pane, velebiť medzi pohanmi *

a zaspievam ti žalmy medzi národmi.

Lebo až po nebesia siaha tvoje milosrdenstvo *

a tvoja vernosť až po oblaky.

Bože, vznes sa nad nebesia *

a tvoja sláva nech je nad celou zemou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Prebuď sa, harfa a citara, chcem zobudiť zornicu.

Ant. 2 Môj ľud sa nasýti mojimi darmi, hovorí Pán.

Chválospev
Šťastie vyslobodeného ľudu

Jer 31, 10-14

Ježiš má zomrieť..., aby zhromaždil vedno rozptýlené Božie deti. (Jn 11, 51. 52)

Čujte, národy, slovo Pánovo, *

ohlasujte ho na ostrovoch v diaľavách

a hovorte: „Zhromaždí Izraela ten, čo ho rozptýlil, *

bude ho strážiť ako pastier svoje stádo.“

Lebo Pán vykúpil Jakuba *

a vyslobodil ho z ruky mocnejšieho.

Prídu a budú jasať na vrchu Sion, *

budú sa hrnúť k darom Pánovým:

za obilím, vínom a olejom, *

za mláďatami oviec a dobytka.

Budú ako zavlažená záhrada *

a už nebudú hladovať.

Vtedy sa panna radosťou roztančí, *

mládenci i starci zároveň.

„Ich smútok zmením na radosť, *

poteším ich a rozveselím po žiali.

Kňazov opojím hojnosťou *

a môj ľud sa nasýti mojimi darmi.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Môj ľud sa nasýti mojimi darmi, hovorí Pán.

Ant. 3 Veľký je Pán a hoden každej chvály v meste nášho Boha. †

Žalm 48
Vďaka za záchranu národa
V duchu ma preniesol na veľký a vysoký vrch a ukázal mi sväté mesto Jeruzalem. (Zjv 21, 10)

Veľký je Pán a hoden každej chvály *

v meste nášho Boha.

† Jeho svätý vrch, prekrásne návršie, *

je celej zemi na radosť.

Vrch Sion, tajomný príbytok, *

je mestom veľkého kráľa.

Boh sa preslávil v jeho palácoch *

ako istá ochrana.

Lebo hľa, králi sa spolčili *

a utvorili jeden šík.

No sotva sa pozreli, stŕpli úžasom, *

zmiatli sa a dali sa na útek;

hrôza ich tam schvátila, *

bolesti ako rodičku,

ako keď východný víchor *

rozbíja lode taršišské.

Čo sme počuli, to sme aj videli v meste Pána zástupov, †

v meste nášho Boha: *

Boh ho založil naveky.

Spomíname, Bože, na tvoje milosrdenstvo *

uprostred tvojho chrámu.

Ako tvoje meno, Bože, †

tak aj tvoja sláva šíri sa až do končín zeme; *

tvoja pravica je plná spravodlivosti.

Nech sa raduje vrch Sion †

a judejské dcéry nech jasajú *

nad tvojimi výrokmi.

Obíďte Sion a obklopte ho, *

spočítajte jeho veže.

Dobre si všimnite jeho hradby, †

prejdite jeho paláce, *

aby ste mohli rozprávať ďalšiemu pokoleniu,

že on je Boh, náš Boh, †

naveky a na veky vekov: *

on sám nás bude stále sprevádzať.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľký je Pán a hoden každej chvály v meste nášho Boha.

KRÁTKE ČÍTANIE

Iz 45, 8

Roste, nebesia, z výsosti, z oblakov nech prší spravodlivosť. Nech sa otvorí zem a zrodí spásu; a spolu s ňou nech rastie spravodlivosť.

KRÁTKE RESPONZÓRIUM

Nad tebou, Jeruzalem, * Vzíde Pán.

Nad tebou, Jeruzalem, * Vzíde Pán.

A jeho veleba sa zjaví na tebe.

Vzíde Pán.

Sláva Otcu i Synu i Duchu Svätému.

Nad tebou, Jeruzalem, * Vzíde Pán.

EVANJELIOVÝ CHVÁLOSPEV

Ant. na Benediktus: Očakávam Pána, svojho záchrancu, túžobne ho očakávam, veď je už blízko. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Očakávam Pána, svojho záchrancu, túžobne ho očakávam, veď je už blízko. Aleluja.

PROSBY

S dôverou prosme Krista, Božiu múdrosť a silu, veď on s radosťou býva medzi ľuďmi:

Pane, buď blízko pri nás.

Pane, Ježišu Kriste, ty si nás povolal do svetla svojho kráľovstva;

daj, aby sme žili, ako sa patrí vzhľadom na Pána, a páčili sa mu vo všetkom.

Pane, buď blízko pri nás.

Ty žiješ uprostred nás, ale svet ťa nepozná;

zjav ľuďom svoju tvár.

Pane, buď blízko pri nás.

Ty si nám bližšie ako my sami sebe;

upevni v našich srdciach vieru a nádej vo večnú spásu.

Pane, buď blízko pri nás.

Ty si prameň svätosti;

ochraňuj nás, aby sme boli svätí a bez poškvrny až do dňa tvojho príchodu.

Pane, buď blízko pri nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Prosíme ťa, Pane, ukáž svoju moc a pomáhaj nám svojou božskou silou, aby tvoja milosrdná láska urýchlila to, čomu bránia naše hriechy. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky