## 16. december 2024

## Pondelok, Adventné obdobie, 3. týždeň
3. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

Nebeské Slovo, prúdiace

z Otca jak svetlo, Boží jas,

stáva sa telom a ide

v plnosti času spasiť nás.

Dušu nám svetlom rozjasni,

nech plameň lásky v srdci je;

správa o tvojej blízkosti

nech všetko nízke zaženie.

Keď ako sudca prídeš raz,

hlbiny srdca odhalíš:

hriešnikom tresty vymeriaš,

kráľovstvom dobrých odmeníš.

Nech srdce úzkosť nezovrie

pred večným trestom za viny,

lež odpusť nám a prijmi nás

do večnej Božej otčiny.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Náš Boh prichádza a už nemlčí.

Žalm 50
Pravá úcta k Bohu
Neprišiel som Zákon zrušiť, ale naplniť. (Mt 5, 17)
I

Zvrchovaný Boh, Pán, prehovoril *

a vyzval zem od východu slnka až po jeho západ.

Zo Siona plného nádhery zažiaril Boh; *

náš Boh prichádza a už nemlčí:

pred ním je žeravý oheň *

a vôkol neho búrka mohutná.

On nebo i zem volá z výšavy *

na súd nad svojím národom:

„Zhromaždite mi mojich svätých, *

čo zmluvu so mnou spečatili obetou.“

A nebesia zvestujú jeho spravodlivosť, *

veď sudcom je sám Boh.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Náš Boh prichádza a už nemlčí.

Ant. 2 Obetuj Bohu obetu chvály.

II

„Počuj, ľud môj, chcem hovoriť; †

teba, Izrael, idem usvedčiť *

ja, Boh, čo tvojím Bohom som.

Neobviňujem ťa pre tvoje obety, *

veď tvoje žertvy stále sú predo mnou.

Viac z tvojho domu býčky neprijmem *

ani capov z tvojich čried.

Lebo mne patrí všetka lesná zver, *

tisícky horskej zveriny.

Poznám všetko vtáctvo lietavé, *

moje je i to, čo sa hýbe na poli.

Aj keď budem hladný, nebudem pýtať od teba; *

veď moja je zem i s tým, čo ju napĺňa.

Vari ja hovädzie mäso jedávam *

alebo pijem krv kozľaciu?

Obetuj Bohu obetu chvály *

a Najvyššiemu svoje sľuby splň.

A vzývaj ma v čase súženia: *

ja ťa zachránim a ty mi úctu vzdáš.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Obetuj Bohu obetu chvály.

Ant. 3 Milosrdenstvo chcem, a nie obetu; poznanie Boha viac ako zápalnú obetu.

III

No hriešnikovi Boh hovorí: †

„Prečo odriekaš moje príkazy *

a moju zmluvu v ústach omieľaš?

Veď ty nenávidíš poriadok *

a moje slovo odmietaš.

Keď vidíš zlodeja, pridávaš sa k nemu *

a s cudzoložníkmi sa spolčuješ.

Zo svojich úst vypúšťaš zlo *

a klamstvá snuje tvoj jazyk.

Vysedávaš si a ohováraš svojho brata, *

syna svojej matky potupuješ.

Toto páchaš, a ja by som mal mlčať? †

Myslíš si, že ja som ako ty: *

teraz ťa obviňujem a hovorím ti to do očí.

Pochopte to, vy, čo zabúdate na Boha, *

inak vás zahubím a nik vám nepomôže.

Kto prináša obetu chvály, ten ma ctí; †

a kto kráča bez úhony, *

tomu ukážem Božiu spásu.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Milosrdenstvo chcem, a nie obetu; poznanie Boha viac ako zápalnú obetu.

Ukáž nám, Pane, svoje milosrdenstvo.

A daj nám svoju spásu.

PRVÉ ČÍTANIE

Z Knihy proroka Izaiáša

30, 18-26

Prísľub budúceho šťastia

Pán čaká, chce sa nad vami zmilovať.

Vyvýši sa a zľutuje sa nad vami.

Veď Pán je spravodlivý Boh;

blahoslavení všetci, čo ho očakávajú.

Sionský ľud, čo bývaš v Jeruzaleme,

ty nebudeš plakať ustavične.

On sa iste zmiluje nad tebou, keď budeš volať o pomoc;

odpovie ti hneď, len čo počuje tvoje volanie.

Pán vám dá

chlieb úzkosti a vodu súženia;

no tvoj učiteľ sa už skrývať nebude,

tvoje oči uvidia svojho učiteľa.

A ak sa odchýlite napravo alebo naľavo,

tvoje uši budú počuť za sebou hlas:

„Toto je cesta, kráčajte po nej!“

Vtedy budeš pokladať za poškvrnené svoje postriebrené sochy

a zlaté obleky svojich modiel,

vyhodíš ich ako nečistotu

a povieš: „Odíďte.“

On zošle dážď tvojmu semenu,

ktoré zaseješ do pôdy.

A chlieb, plod zeme, bude výdatný a záživný.

V ten deň sa bude pásť tvoj dobytok i baránky na šírych pastvinách;

tvoje voly a osly, čo obrábajú zem,

budú žrať obrok miešaný,

previaty sitom a lopatou.

Na každom vysokom vrchu,

na každom vyčnievajúcom kopci

budú tiecť vody v potokoch

v deň veľkého vraždenia,

keď budú padať veže.

Svetlo mesiaca bude ako svetlo slnka

a svetlo slnka bude sedem ráz také

ako svetlo siedmich dní

v deň, keď Pán obviaže ranu svojho ľudu

a vylieči jeho miesta boľavé.

RESPONZÓRIUM

Iz 30, 26. 18; Ž 27, 14

V ten deň Pán obviaže ranu svojho ľudu, spravodlivý Boh vylieči jeho miesta boľavé. * Blahoslavení všetci, čo ho očakávajú.

Očakávaj Pána a buď statočný; srdce maj silné a drž sa Pána. * Blahoslavení všetci, čo ho očakávajú.

DRUHÉ ČÍTANIE

Z Traktátu Viliama, opáta kláštora svätého Teodorika, Ako rozjímať o Bohu

(Nn. 9-11: SCh 61, 90-96)

On nás miloval prvý

Ty si naozaj jediný Pán, ktorého vláda nad nami znamená našu spásu; naša služba tebe spočíva v tom, že prijmeme tvoju spásu.

A v čom vlastne spočíva tvoja spása, Pane, ty naša spása a požehnanie pre svoj ľud, ak nie v tom, že nám dávaš milosť milovať ťa a že nás aj ty miluješ?

Preto si chcel, Pane, aby sa Syn po tvojej pravici, človek, ktorého si si vyvolil, volal Ježiš čiže Spasiteľ, „lebo on vyslobodí svoj ľud z hriechov“ a „v nikom inom niet spásy“. On nás naučil milovať sa navzájom, keď nás on prvý miloval až na smrť na kríži a svojou všestrannou láskou nás podnecuje, aby sme milovali toho, ktorý nás prvý až do krajnosti miloval.

A je to celkom tak: Ty si nás miloval prvý, aby sme aj my milovali teba; nie preto, že by si ty potreboval našu lásku, ale preto, že nemôžeme byť tým, na čo si nás stvoril, ak ťa nebudeme milovať.

Preto si v minulosti mnoho ráz a rozličným spôsobom hovoril našim otcom skrze prorokov a v poslednom čase si prehovoril k nám v Synovi: svojím Slovom, ktorým povstali nebesia a dychom jeho úst všetky ich voje.

Že hovoríš vo svojom Synovi, neznamená nič iné, než nad slnko jasnejšie ukázať, ako veľmi a akým spôsobom nás miluješ, keď si svojho vlastného Syna neušetril, ale vydal si ho za nás všetkých; Syna, ktorý nás aj sám miluje a seba samého obetoval za nás.

On je tvoje Slovo k nám, Pane, to všemohúce Slovo, ktoré zostúpilo z kráľovského trónu, keď všade vládlo hlboké ticho – totiž ticho bludu –, ako tvrdý bojovník proti bludu a jemný podnecovateľ lásky.

A všetko, čo urobil, čo povedal na zemi, až po potupu, pľuvance a zauchá, až po kríž a hrob, nebolo nič iné, iba že si nám hovoril v Synovi: provokuješ nás svojou láskou a prebúdzaš v nás lásku k tebe.

Bože, Stvoriteľ duší, ty si vedel, že v ľudskej duši nemožno tento cit vynútiť, že ho možno len vyvolať. Lebo kde sa núti, tam niet slobody, a kde niet slobody, tam nie je ani spravodlivosť.

Chcel si teda, aby sme ťa milovali, lebo sa nemôžeme ani spasiť, ak ťa nebudeme milovať; ale ani milovať ťa nebudeme môcť, ak nám to nedáš ty. Je to teda tak, Pane, ako to povedal Apoštol tvojej lásky a ako sme už hovorili: Ty si nás miloval prvý; vždy prvý miluješ všetkých, čo teba milujú.

My ťa milujeme citom lásky, ktorý si do nás ty vložil. Tvoja láska je tvoja dobrota, ty najlepší, ty najvyššie dobro: to je Duch Svätý, ktorý vychádza z Otca i Syna. On sa od počiatku stvorenia vznáša nad vodami, čiže nad neustáleným zmýšľaním ľudí; všetkým sa daruje, všetko priťahuje k sebe vnukaním, podnetmi, odvracaním škodlivého, prípravou dobrého a tým, že spája Boha s nami a nás s Bohom.

RESPONZÓRIUM

Iz 54, 10. 13; 48, 17

Moje milosrdenstvo neodstúpi od teba, moja zmluva pokoja sa neotrasie. * Všetci tvoji synovia budú učeníkmi Pána a veľký pokoj budú požívať tvoji synovia.

Ja som Pán, tvoj Boh, ktorý ťa učí, čo ti osoží, a vedie ťa po ceste, ktorou máš ísť. * Všetci tvoji synovia budú učeníkmi Pána a veľký pokoj budú požívať tvoji synovia.

MODLITBA

Modlime sa.

Prosíme ťa, Pane, láskavo vypočuj naše volanie a milosťou svojho prichádzajúceho Syna odstráň temnoty z nášho srdca. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky