## 7. marec 2024

## Štvrtok, Pôstne obdobie, 3. týždeň
3. týždeň žaltára

Modlitba napoludnie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

HYMNUS

Hodina, keď mal Kristus smäd!

Čo všetko musel vytrpieť!

Nech je mu náš smäd po spáse

útechou v smrtnom zápase.

Nech aj my hlad, smäd cítime

a iba ním sa živíme,

aby sa nám hriech zošklivil

a duch za čnosťou zatúžil.

Presvätým Duchom naplň nás,

keď v žalmoch znie náš vrúcny hlas;

páľavu nášho tela schlaď

a daj nám v mysli pookriať.

Vzývajme Syna Božieho,

Otca i Ducha Svätého;

jediný Bože v Trojici,

ty mocný, chráň nás prosiacich. Amen.

PSALMÓDIA

Ant. Ako žijem, hovorí Pán, nechcem smrť hriešnika, ale aby sa obrátil a žil.

Žalm 119, 113-120
XV – ס (Samech)

Nenávidím ľudí dvojtvárnych, *

ale tvoj zákon milujem.

Ty si mi ochrana a záštita, *

na tvoje slovo sa najviac spolieham.

Odstúpte odo mňa, zlomyseľníci, *

ja chcem zachovať príkazy svojho Boha.

Ujmi sa ma podľa svojho prísľubu a budem žiť; *

a nezahanbi ma v mojej nádeji.

Podopri ma a to ma zachráni, *

vždy sa budem tešiť z tvojich ustanovení.

Zavrhuješ všetkých, čo opúšťajú tvoje ustanovenia, *

lebo ich zmýšľanie je klamné.

Ako odpad ničíš všetkých hriešnikov na zemi, *

preto tvoje prikázania milujem.

Telo sa mi chveje od strachu pred tebou, *

lebo sa bojím tvojich rozsudkov.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 79, 1-5. 8-11. 13
Nárek nad Jeruzalemom
Kiež by si aj ty ... spoznalo, čo ti prináša pokoj! (Lk 19, 42)

Bože, pohania vtrhli do tvojho dedičstva, †

poškvrnili tvoj svätý chrám *

a Jeruzalem obrátili na rumy.

Mŕtvoly tvojich služobníkov dali za pokrm vtákom lietavým *

a divej zveri dávali telá tvojich svätých.

Rozlievali ich krv ako vodu vôkol Jeruzalema *

a nemal ich kto pochovať.

Susedia nás začali potupovať *

a okolití ľudia haniť a vysmievať.

Dokedy ešte, Pane? †

Chceš sa hnevať naveky? *

Či tvoje rozhorčenie bude blčať sťa oheň?

Zabudni na hriechy našich otcov; †

príď nám čím skôr v ústrety so svojím milosrdenstvom, *

lebo sme veľmi úbohí.

Pre slávu svojho mena nám pomôž, Bože, naša spása, *

a vysloboď nás;

a pre svoje meno *

odpusť nám hriechy.

Prečo majú pohania hovoriť: „Kdeže je ten ich Boh?“ †

Nech sa pred našimi očami na pohanoch ukáže *

pomsta za vyliatu krv tvojich služobníkov.

Nech dôjde k tebe nárek zajatých; †

silou svojho ramena *

zachovaj synov smrti nažive.

Ale my, tvoj ľud a ovce tvojej pastviny, *

chceme ťa zvelebovať naveky

a z pokolenia na pokolenie *

hlásať tvoju chválu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Žalm 80
Izrael, Božia vinica
Príď, Pane Ježišu! (Zjv 22, 20)

Pastier Izraela, *

čo ako ovcu vedieš Jozefa, počúvaj!

Ty, čo tróniš nad cherubmi, zaskvej sa *

pred Efraimom, Benjamínom a Manassesom.

Vzbuď svoju moc *

a príď nás zachrániť.

Bože, obnov nás, *

rozjasni svoju tvár a budeme spasení.

Pane, Bože zástupov, *

dokedy sa budeš hnevať na modlitby svojho ľudu?

Kŕmil si nás ako chlebom slzami *

a slzami si nás napájal v hojnosti.

Dopustil si, že sa pre nás svária naši susedia *

a naši nepriatelia si z nás robia posmech.

Bože zástupov, obnov nás, *

rozjasni svoju tvár a budeme spasení.

Z Egypta si preniesol vinicu, *

pohanov si vyhnal a vysadil si ju.

Pôdu si pripravil pre ňu, *

zasadil si jej korene a zaplnila krajinu.

Svojou tôňou pokryla úbočia *

a Božie cédre ratolesťami.

Svoje výhonky vystrela až k moru, *

až po rieku Eufrat svoje letorasty.

Prečo si zbúral jej ohradu *

a oberajú z nej všetci, čo idú okolo?

Diviak lesný ju rozrýva *

a pasie sa na nej poľná zver.

Bože zástupov, vráť sa, *

zhliadni z neba, podívaj sa a navštív túto vinicu.

A chráň ju, veď ju vysadila tvoja pravica, *

chráň i výhonok, ktorý si si vypestoval.

Tí, čo ju vypálili od koreňa, *

pred hrozbou tvojej tváre zahynú.

Nech je tvoja ruka nad mužom po tvojej pravici, *

nad synom človeka, ktorého si si ty vyvolil.

Už neodstúpime od teba a ty nás zachováš pri živote *

a budeme vzývať tvoje meno.

Pane, Bože zástupov, obnov nás, *

rozjasni svoju tvár a budeme spasení.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ako žijem, hovorí Pán, nechcem smrť hriešnika, ale aby sa obrátil a žil.

KRÁTKE ČÍTANIE

Dt 30, 2-3a

Keď sa vrátiš k Pánovi, svojmu Bohu, a budeš aj so svojimi synmi celým svojím srdcom a celou svojou dušou poslúchať jeho nariadenia tak, ako ti to ja dnes prikazujem, Pán, tvoj Boh, privedie späť tvojich zajatcov a zľutuje sa nad tebou.

Odvráť svoju tvár od mojich hriechov.

A zotri všetky moje viny.

MODLITBA

Modlime sa.

Prosíme ťa, Pane, daj, aby sme sa tým nábožnejšie pripravovali na slávenie veľkonočného tajomstva, čím viac sa blížia sviatky nášho vykúpenia. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky