## 24. november 2024

## NÁŠHO PÁNA JEŽIŠA KRISTA,
KRÁĽA NEBA I ZEME
slávnosť

Kompletórium po druhých vešperách

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tu sa odporúča spytovať si svedomie. Pri spoločnom slávení sa môže konať úkon kajúcnosti, ako je v omši.

1.

Po chvíľke mlčania všetci spoločne vyznajú svoje viny:

Vyznávam všemohúcemu Bohu
i vám, bratia a sestry,
že som veľa zhrešil
myšlienkami, slovami, skutkami
a zanedbávaním dobrého.

Pri nasledujúcich slovách sa bijú v prsia:

Moja vina, moja vina, moja preveľká vina.

Pokračujú:

Preto prosím blahoslavenú Máriu, vždy Pannu,
všetkých anjelov a svätých,
i vás, bratia a sestry,
modlite sa za mňa k Pánu Bohu nášmu.

Nasleduje absolúcia predsedajúceho:

Nech sa zmiluje nad nami všemohúci Boh,
nech nám hriechy odpustí a privedie nás do večného života.

Ľud odpovie:

Amen.

Alebo:

2.

Ten, ktorý predsedá, povie:

Zmiluj sa nad nami, Pane.

Ľud odpovie:

Lebo sme sa prehrešili proti tebe.

Predsedajúci:

Ukáž nám, Pane, svoje milosrdenstvo.

Ľud:

A daj nám svoju spásu.

Nasleduje absolúcia predsedajúceho:

Nech sa zmiluje nad nami všemohúci Boh,
nech nám hriechy odpustí a privedie nás do večného života.

Ľud odpovie:

Amen.

Alebo:

3.

Predsedajúci alebo iný na to schopný prednesie tieto alebo iné vzývania s odpoveďou Pane, zmiluj sa:

Pane Ježišu, ty si bol poslaný uzdraviť skrúšených srdcom: Pane, zmiluj sa.

Ľud odpovie:

Pane, zmiluj sa.

Predsedajúci:

Ty si prišiel volať hriešnikov: Kriste, zmiluj sa.

Ľud:

Kriste, zmiluj sa.

Predsedajúci:

Ty sedíš po pravici Otca, aby si nás zastával: Pane, zmiluj sa.

Ľud:

Pane, zmiluj sa.

Nasleduje absolúcia predsedajúceho:

Nech sa zmiluje nad nami všemohúci Boh,
nech nám hriechy odpustí a privedie nás do večného života.

Ľud odpovie:

Amen.

HYMNUS

Na sklonku dňa ťa úprimne,

Stvoriteľ sveta, prosíme:

láskavý Otec a náš Pán,

stoj pri nás v noci a nás chráň.

Len o tebe nech srdce sní,

nech vo sne cíti, že si s ním,

aby hneď, jak sa rozodnie,

zaspievalo ti nábožne.

Daj zdravie, milosť všetkým nám,

veď našu myseľ k výšinám;

nech temnú noc aj mrákavy

jas tvojho svetla prežiari.

O to ťa, Otče, prosíme

s Kristom a v ňom sa modlíme;

on s tebou večne živý je,

s tebou i s Duchom kraľuje. Amen.

Alebo:

Kriste, ty svetlo a náš deň,

prevládaš noc a tmu a tieň;

vieme, si Svetlo zo Svetla,

čo svätým v nebi večne plá.

Prosíme teba, Pane náš,

ty sám nás v tejto noci stráž;

v tebe nech srdce spočinie

teraz i v nočnej hodine.

A keď nám oči zastrie sen,

nech srdce bedlí s tebou len;

nech tvoju pomoc skusujú

veriaci, čo ťa milujú.

Ježišu Kriste, obráň nás

pred pokušením v každý čas;

spravuj nás, nech zlo odstúpi,

veď si nás krvou vykúpil.

Kriste, kráľ dobrý, láskavý,

buď sláva tebe, Otcovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. Svojimi krídlami ťa zacloní, nebudeš sa báť nočnej hrôzy.

Žalm 91
Pod ochranou Najvyššieho
Dal som vám moc šliapať po hadoch a škorpiónoch. (Lk 10, 19)

Kto pod ochranou Najvyššieho prebýva *

a v tôni Všemohúceho sa zdržiava,

povie Pánovi: †

„Ty si moje útočište a pevnosť moja; *

v tebe mám dôveru, Bože môj.“

Veď on sám ťa vyslobodí z osídel lovcov *

a zo zhubného moru.

Svojimi krídlami ťa zacloní *

a uchýliš sa pod jeho perute.

Jeho pravda je štítom a pancierom, *

nebudeš sa báť nočnej hrôzy,

ani šípu letiaceho vo dne, †

ani moru, čo sa tmou zakráda, *

ani nákazy, čo pustoší na poludnie.

I keď po tvojom boku padnú tisíce †

a desaťtisíce po tvojej pravici, *

teba nezasiahne.

Budeš sa môcť dívať vlastnými očami *

a uvidíš, ako sa odpláca hriešnikom.

Lebo tvojím útočišťom je Pán, *

za ochrancu si si zvolil Najvyššieho.

Nestihne ťa nijaké nešťastie *

a k tvojmu stanu sa nepriblíži pohroma,

lebo svojim anjelom dá príkaz o tebe, *

aby ťa strážili na všetkých tvojich cestách.

Na rukách ťa budú nosiť, *

aby si si neuderil nohu o kameň.

Budeš si kráčať po vretenici a po zmiji, *

leva i draka rozšliapeš.

Pretože sa ku mne pritúlil, vyslobodím ho, *

ujmem sa ho, lebo pozná moje meno.

Keď ku mne zavolá, ja ho vyslyším †

a budem pri ňom v súžení, *

zachránim ho i oslávim.

Obdarím ho dlhým životom *

a ukážem mu svoju spásu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Svojimi krídlami ťa zacloní, nebudeš sa báť nočnej hrôzy.

KRÁTKE ČÍTANIE

Zjv 22, 4-5

Budú hľadieť na Pánovu tvár a na čele budú mať jeho meno. Noci už nebude a nebudú potrebovať svetlo lampy ani svetlo slnka, lebo im bude žiariť Pán, Boh, a budú kraľovať na veky vekov.

KRÁTKE RESPONZÓRIUM

Do tvojich rúk, Pane, * Porúčam svojho ducha.

Do tvojich rúk, Pane, * Porúčam svojho ducha.

Ty si nás vykúpil, Pane, Bože verný.

Porúčam svojho ducha.

Sláva Otcu i Synu i Duchu Svätému.

Do tvojich rúk, Pane, * Porúčam svojho ducha.

EVANJELIOVÝ CHVÁLOSPEV

Ant. Ochraňuj nás, Bože, keď bdieme, opatruj nás, keď spíme; daj, aby sme bdeli s Kristom a odpočívali pokojne.

Kristus, svetlo národov a sláva Izraela

Lk 2, 29-32

Teraz prepustíš, Pane, svojho služobníka *

v pokoji podľa svojho slova,

lebo moje oči uvideli tvoju spásu, *

ktorú si pripravil pred tvárou všetkých národov:

svetlo na osvietenie pohanov *

a slávu Izraela, tvojho ľudu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ochraňuj nás, Bože, keď bdieme, opatruj nás, keď spíme; daj, aby sme bdeli s Kristom a odpočívali pokojne.

ZÁVEREČNÁ MODLITBA

Modlime sa.

Bože, dnešným dňom sme oslávili tajomstvo zmŕtvychvstania nášho Pána Ježiša Krista; pokorne ťa prosíme: daruj nám svoj pokoj, chráň nás pri odpočinku od všetkého zla a daj, aby sme ráno s radosťou vstali a mohli ti spievať pieseň chvály. Skrze Krista, nášho Pána.

Amen.

Potom nasleduje požehnanie (aj keď recituje jednotlivec):

Pokojnú noc a vytrvalosť v dobrom až do konca nech nám dá všemohúci Pán.

Amen.

Nasleduje niektorá z mariánskych antifón.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky