## 19. marec 2024

## SV. JOZEFA, ŽENÍCHA PREBL. PANNY MÁRIE
slávnosť

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen.

Tento úvod sa vynecháva, ak sa čítanie začína invitatóriom.

HYMNUS

Jozef, sme šťastní, že ťa my, veriaci,

môžeme uctiť, veď Boh ťa vyznačil.

Náš Pán ťa odmenil úžasným šťastím

v nebeskej vlasti.

Nesmierne šťastný, blažený si celý,

veď do poslednej chvíle s tebou bdeli

s jasom na tvári Kristus, Láska sama,

i svätá Panna.

Muž spravodlivý, zbavený pút tela,

keď jeho pieseň života doznela,

sladkým snom vchádza do nebeskej slávy

s vencom kol hlavy.

Kraľuje s Kristom, preto ho poprosme,

kiež nám pomáha, by sme žili čnostne;

a mali milosť, ktorú nič nezruší,

a pokoj v duši.

Ty, trojjediný Bože všemohúci,

prijmiže od nás prejav lásky vrúci;

ty dávaš verným vence večnej krásy

po všetky časy. Amen.

PSALMÓDIA

Ant. 1 Jozefovi sa zjavil Pánov anjel a povedal: Jozef, syn Dávidov, neboj sa prijať Máriu, svoju manželku; porodí syna a dáš mu meno Ježiš.

Žalm 21, 2-8. 14
Poďakovanie za kráľovo víťazstvo
Prijal život, vstal z mŕtvych a žije po všetky dni na veky vekov. (Sv. Irenej)

Pane, z tvojej sily sa kráľ raduje *

a veľmi sa teší z tvojej spásy.

Vyplnil si túžbu jeho srdca *

a prosbu jeho perí si neodmietol.

Vyšiel si mu v ústrety s požehnaním, *

na jeho hlavu si vložil korunu z rýdzeho zlata.

Prosil si od teba život a ty si mu ho daroval, *

život dlhý, navždy, naveky.

Veľká je jeho sláva, lebo mu pomáhaš, *

ozdobuješ ho velebou a nádherou.

Robíš z neho požehnanie pre všetky veky, *

blažíš ho radosťou pred svojou tvárou.

Na Pána sa kráľ spolieha; *

neskláti sa, veď pomoc Najvyššieho je pri ňom.

Povstaň, Pane, vo svojej sile *

a my budeme ospevovať a oslavovať tvoju moc.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Jozefovi sa zjavil Pánov anjel a povedal: Jozef, syn Dávidov, neboj sa prijať Máriu, svoju manželku; porodí syna a dáš mu meno Ježiš.

Ant. 2 Keď sa Jozef prebudil, urobil, ako mu prikázal Pánov anjel, a prijal Máriu, svoju manželku.

Žalm 92
Oslava Boha, Stvoriteľa
Tu zaznieva chvála za činy jednorodeného Syna. (Sv. Atanáz)
I

Dobre je oslavovať Pána *

a ospevovať meno tvoje, Najvyšší;

za rána zvestovať tvoju dobrotu *

a tvoju vernosť celú noc

na desaťstrunovej harfe a na lutne, *

spevom a citarou.

Lebo tvoje počínanie, Pane, ma napĺňa radosťou *

a plesám nad dielami tvojich rúk.

Aké veľkolepé sú tvoje diela, Pane, *

a aké hlboké tvoje myšlienky!

Nerozumný človek to nevie *

a blázon to nechápe.

Hoci hriešnici rastú ako tráva *

a kadejakí zločinci prekvitajú,

večná záhuba ich predsa neminie; *

no ty, Pane, si najvyšší naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Keď sa Jozef prebudil, urobil, ako mu prikázal Pánov anjel, a prijal Máriu, svoju manželku.

Ant. 3 Vybral sa Jozef z Nazareta do Dávidovho mesta, ktoré sa volá Betlehem, aby sa dal zapísať s Máriou.

II

Veď to, Pane, tvoji protivníci, †

veď to tvoji protivníci zahynú *

a rozprášení budú všetci zločinci.

Mne však dávaš silu, akú má byvol s rohami, *

mažeš ma žírnym olejom.

Moje oko hľadí zvrchu na nepriateľov, *

moje ucho počúva o osude tých, čo zlomyseľne povstali proti mne.

Spravodlivý sťa palma zakvitne *

a vyrastie sťa céder z Libanonu.

Tí, čo vyrastajú v dome Pánovom, *

v nádvoriach nášho Boha budú prekvitať.

Ešte aj v starobe budú prinášať ovocie, *

úrodní budú a plní sviežosti;

a tak zvestujú, že Pán, moje útočište, je spravodlivý *

a neprávosti v ňom niet.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vybral sa Jozef z Nazareta do Dávidovho mesta, ktoré sa volá Betlehem, aby sa dal zapísať s Máriou.

Spravodlivý rozkvitne ako ľalia.

Naveky bude kvitnúť pred Pánom.

PRVÉ ČÍTANIE

Z Listu Hebrejom

11, 1-16

Viera svätých otcov

Bratia, viera je základom toho, v čo dúfame, dôkazom toho, čo nevidíme. Ňou si predkovia získali dobré svedectvo.

Vierou chápeme, že Božie slovo stvárnilo svety tak, že z neviditeľného povstalo viditeľné.

Vierou priniesol Ábel Bohu lepšiu obetu ako Kain a ňou si získal svedectvo, že je spravodlivý, keď Boh vydal svedectvo o jeho daroch; a ňou ešte aj ako mŕtvy hovorí.

Vierou bol Henoch prenesený, aby neuzrel smrť; nenašli ho, lebo Boh ho preniesol. Ešte pred prenesením si získal svedectvo, že sa páči Bohu. Bez viery je totiž nemožné páčiť sa Bohu. Lebo kto prichádza k Bohu, musí veriť, že je a že odmieňa tých, čo ho hľadajú.

S vierou prijal Noe pokyn o tom, čo ešte nebolo vidieť, a s bázňou postavil koráb na záchranu svojej rodiny; ňou odsúdil svet a stal sa dedičom spravodlivosti, ktorá je z viery.

S vierou poslúchol Abrahám, keď bol povolaný, aby šiel na miesto, ktoré mal dostať ako dedičstvo; išiel a ani nevedel, kam ide.

S vierou sa usadil v zasľúbenej zemi ako v cudzej a býval v stanoch s Izákom a Jakubom, spoludedičmi toho istého prisľúbenia. Lebo čakal na mesto s pevnými základmi, ktorého staviteľom a tvorcom je Boh.

Vierou aj neplodná Sára dostala napriek pokročilému veku silu počať potomka, lebo verila, že je verný ten, ktorý dal prisľúbenie. Preto aj z jedného, a to odumretého, vzišlo ich také množstvo, ako je hviezd na nebi a piesku na brehu mora, a ten sa nedá spočítať.

Všetci títo umierali vo viere, aj keď nedosiahli to, čo bolo prisľúbené, ale z diaľky to videli a pozdravovali; a vyznávali, že sú na zemi iba cudzincami a pútnikmi. A keď takto hovoria, naznačujú, že hľadajú vlasť. Veď keby boli mali na mysli tú, z ktorej vyšli, mali dosť času vrátiť sa. Ale oni túžia po lepšej, to jest po nebeskej. Preto sa ani Boh nehanbí volať sa ich Bohom, veď im pripravil miesto.

RESPONZÓRIUM

Rim 4, 20. 22; Jak 2, 22

Nezapochyboval nedôverčivo o Božom prisľúbení, ale posilnený vierou vzdával Bohu slávu. * Preto sa mu to počítalo za spravodlivosť.

Viera spolupôsobila s jeho skutkami a skutkami dosiahla viera dokonalosť. * Preto sa mu to počítalo za spravodlivosť.

DRUHÉ ČÍTANIE

Z Rečí svätého kňaza Bernardína Sienského

(Sermo 2, de S. Joseph: Opera 7, 16. 27-30)

Verný živiteľ a strážca

Pre všetky osobitné milosti, ktoré dostáva nejaký rozumom obdarený tvor, platí všeobecné pravidlo: Kedykoľvek si Boh vo svojej dobrote vyberie niekoho na nejakú úlohu alebo do nejakého vyššieho stavu, dá mu všetky charizmy, ktoré takto vyvolená osoba nevyhnutne potrebuje pre svoju úlohu a ktoré ju veľmi vyznačujú.

To sa v najvyššej miere ukázalo pravdivým na svätom Jozefovi, domnelom otcovi Pána Ježiša Krista a skutočnom ženíchovi Kráľovnej sveta a Panej anjelov, ktorého si večný Otec vybral za verného živiteľa a strážcu svojich najvzácnejších klenotov: svojho Syna a nevesty Ducha. A on túto úlohu plnil neobyčajne spoľahlivo. Preto mu Pán hovorí: „Dobrý a verný sluha, vojdi do radosti svojho Pána.“

Ak si všimneš Jozefov súvis s celou Kristovou Cirkvou, nie je potom on tým vyvoleným a výnimočným človekom, skrze ktorého a pod vedením ktorého prišiel Kristus riadne a dôstojne na svet? Ak je teda celá svätá Cirkev dlžníčkou Panny Márie, lebo skrze ňu mohla prijať Krista, tak po Márii rozhodne jemu dlhuje zvláštnu vďačnosť a úctu.

On je vrcholom Starého zákona, lebo v ňom dosahuje hodnosť patriarchov a prorokov prisľúbené ovocie. A on jediný mal aj telesne to, čo im Božia dobrota prisľúbila.

A isto nemožno pochybovať, že mu Kristus tú dôvernosť, úctu a najvyššiu česť, ktorú mu ako syn svojmu otcovi preukazoval počas života na zemi, neodoprel ani v nebi, lež ešte ju doplnil a zavŕšil.

Preto Pán plným právom dodáva: „Vojdi do radosti svojho Pána.“ A hoci radosť večnej blaženosti vchádza do srdca človeka, Pán mu radšej povedal: „Vojdi do radosti,“ aby sa tajomne naznačilo, že tá radosť nie je iba v jeho vnútri, ale že ho zovšadiaľ obklopuje a pohlcuje a on sa do nej ponára ako do bezodnej priepasti.

Pamätaj teda na nás, svätý Jozef, a vo svojich modlitbách sa za nás prihováraj u toho, ktorého pokladali za tvojho syna. Ale nakloň nám aj najsvätejšiu Pannu, svoju nevestu a matku toho, ktorý s Otcom i Duchom Svätým žije a kraľuje cez nekonečné veky. Amen.

RESPONZÓRIUM

Porov. Sir 51, 2-3

Boh ma urobil takmer otcom kráľa a pánom celého svojho domu. * Povýšil ma, aby zachránil mnoho ľudu.

Pán sa mi stal pomocou a ochrancom na spásu. * Povýšil ma, aby zachránil mnoho ľudu.

HYMNUS TE DEUM

Teba, Bože, chválime, *

teba, Pane, velebíme,

Teba, večný Otče, *

uctieva celá zem.

Tebe všetci anjeli, *

tebe nebesia i všetky mocnosti,

tebe cherubíni a serafíni *

bez prestania prespevujú:

Svätý, * svätý, * svätý *

Pán, Boh zástupov.

Plné sú nebo i zem *

tvojej veleby a slávy.

Teba oslavuje *

slávny zbor apoštolov;

teba velebí *

veľký počet prorokov;

teba chváli *

vznešený zástup mučeníkov;

teba oslavuje *

svätá Cirkev po celej zemi,

teba, Otče, *

nesmierne velebného,

i tvojho milovaného, *

pravého a jediného Syna,

aj Ducha Svätého, *

Tešiteľa nášho.

Kriste, *

ty si kráľ slávy.

Ty si Otcov Syn *

od večnosti.

Ty si neváhal vstúpiť do života Panny, *

stal si sa človekom, aby si vykúpil človeka.

Ty si zvíťazil nad smrťou *

a otvoril si veriacim nebeské kráľovstvo.

Ty sedíš po pravici Boha *

v sláve svojho Otca.

Veríme, *

že ako sudca ešte raz prídeš.

Preto ťa prosíme, pomáhaj svojim služobníkom, *

ktorých si vykúpil predrahou krvou.

Pripočítaj nás k svojim svätým *

vo večnej sláve.

Táto posledná časť sa môže vynechať.

Zachráň, Pane, svoj ľud *

a žehnaj svojich dedičov.

A spravuj ich *

a vyvýš ich až naveky.

Po všetky dni *

dobrorečíme tebe.

A chválime tvoje meno naveky, *

až na veky večné.

Vo svojej láskavosti, Pane, *

chráň nás v tento deň pred hriechom.

Zmiluj sa, Pane, nad nami, *

zmiluj sa nad nami.

Tvoje milosrdenstvo, Pane, nech je nad nami, *

ako dúfame v teba.

V teba, Pane, som dúfal, *

nebudem zahanbený naveky.

MODLITBA

Modlime sa.

Všemohúci Bože, daj, aby tajomstvo ľudskej spásy, ktorej počiatok si zveril do dôvernej starostlivosti svätého Jozefa, na jeho príhovor tvoja Cirkev neustále udržiavala a viedla k naplneniu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky