## 9. máj 2024

## NANEBOVSTÚPENIE PÁNA
slávnosť

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Ježišu, spása hriešnikov,

ty láska, slnko našich dní,

Stvoriteľ ľudí, vesmíru,

ty človek časov posledných.

Aká ťa láska premohla,

že si na seba hriechy vzal

a hroznú smrť si podstúpil,

by si z nás kliatbu smrti sňal!?

Vnikol si do tmy podsvetia

vykúpiť svojich zajatých;

a ako víťaz zasadáš

k pravici Otca bohatý.

Nech ťa cit, láska pohýna

k milosrdenstvu nad nami;

premôž v nás zlo a chráň si nás,

tvár tvoja nech nás podmaní.

Radosťou našou buď len ty,

čo verným chceš byť odmenou;

v tebe nech naša sláva je,

Kriste, čo žiješ od vekov. Amen.

PSALMÓDIA

Ant. 1 Vyšiel som od Otca a prišiel som na svet; a zasa opúšťam svet a idem k Otcovi. Aleluja.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vyšiel som od Otca a prišiel som na svet; a zasa opúšťam svet a idem k Otcovi. Aleluja.

Ant. 2 Keď Pán Ježiš dohovoril so svojimi učeníkmi, vystúpil do neba a zasadol po pravici Boha. Aleluja.

Žalm 117
Oslava milosrdného Pána
Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *

oslavujte ho, všetci ľudia;

lebo je veľké jeho milosrdenstvo voči nám *

a pravda Pánova trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Keď Pán Ježiš dohovoril so svojimi učeníkmi, vystúpil do neba a zasadol po pravici Boha. Aleluja.

Ant. 3 Nik nevystúpil do neba, iba ten, čo zostúpil z neba, Syn človeka, ktorý je v nebi. Aleluja.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nik nevystúpil do neba, iba ten, čo zostúpil z neba, Syn človeka, ktorý je v nebi. Aleluja.

KRÁTKE ČÍTANIE

Ef 2, 4-6

Boh, bohatý na milosrdenstvo, pre svoju nesmiernu lásku, ktorou nás miluje, hoci sme boli pre hriechy mŕtvi, oživil nás s Kristom – milosťou ste spasení – a s ním nás vzkriesil a daroval nám miesto v nebi v Kristovi Ježišovi.

KRÁTKE RESPONZÓRIUM

Za jasotu vystupuje Boh, * Aleluja, aleluja.

Za jasotu vystupuje Boh, * Aleluja, aleluja.

Pán vystupuje za hlaholu poľnice.

Aleluja, aleluja.

Sláva Otcu i Synu i Duchu Svätému.

Za jasotu vystupuje Boh, * Aleluja, aleluja.

EVANJELIOVÝ CHVÁLOSPEV

Ant. na Magnifikat: Otče, zjavil som tvoje meno ľuďom, ktorých si mi dal; teraz za nich prosím. Neprosím za svet, lebo idem k tebe. Aleluja.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Otče, zjavil som tvoje meno ľuďom, ktorých si mi dal; teraz za nich prosím. Neprosím za svet, lebo idem k tebe. Aleluja.

PROSBY

S radosťou v duchu volajme Kristovi, ktorý sedí po pravici Otca:

Kriste, ty si Kráľ slávy.

Kráľ slávy, ty si so sebou vzal do neba a oslávil aj krehké ľudské telo;

odstráň z nás neprávosť starej viny a vráť nám dôstojnosť prvotného života.

Kriste, ty si Kráľ slávy.

Ty si k nám zostúpil cestou lásky;

daj, nech my tou istou cestou vystúpime k tebe.

Kriste, ty si Kráľ slávy.

Sľúbil si, že všetkých pritiahneš k sebe;

nedovoľ, aby sa niekto z nás odlúčil od Cirkvi, tvojho tajomného tela.

Kriste, ty si Kráľ slávy.

Ty si nás predišiel, keď si vystúpil do slávy;

daj, nech kráčame za tebou s odhodlanou mysľou i srdcom.

Kriste, ty si Kráľ slávy.

Teraz ťa očakávame ako pravého Boha a Sudcu;

daj, nech ťa raz uvidíme spolu s našimi zosnulými v tvojej sláve ako milosrdného Pána.

Kriste, ty si Kráľ slávy.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci Bože, naplň nás svätou radosťou a vďačnosťou, lebo nanebovstúpenie tvojho Syna je aj naším víťazstvom; pevne dúfame, že aj my, ako jeho tajomné telo, vojdeme do večnej slávy, kam nás predišiel on, naša Hlava. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Alebo:

Všemohúci Bože, veríme, že dnes tvoj jednorodený Syn a náš Vykupiteľ vystúpil do neba; daj, prosíme, aby sme aj my túžili po nebeskom domove. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky