## 26. január 2024

## Sv. Timoteja a Títa, biskupov
spomienka

Timotej a Títus, žiaci a pomocníci apoštola Pavla: jeden stál na čele efezskej cirkvi, druhý krétskej. Im boli adresované listy, ktoré sa volajú pastoračnými a obsahujú veľmi cenné pokyny pre formovanie pastierov i veriacich.

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Všetkým nám jedno výročie

posvätnú radosť rozmnoží,

keď právom ctíme pastierov,

čo s láskou viedli ľud Boží.

Pre svätý podiel zverený

prisladké sú im námahy,

bránia ho, má dosť potravy,

kde kto z nich lepšiu objaví.

Či príde vlk, či zločinec,

nie, nezradia svoj ovčinec,

opatria, spevnia ohrady

a škodca tajde bezrady.

Včuľ radosť je vám odmenou,

a večnou, svätí pastieri,

nuž proste Sudcu za vinných,

proste ho, nech sa uzmieri!

Ó, večný Veľkňaz, Ježišu,

vnukni nám chválu najmilšiu

pre Otca, teba, pre Ducha,

aká vám povždy prislúcha! Amen.

PSALMÓDIA

Ant. 1 Pán je veľký, náš Boh je nad všetkými bohmi.

Žalm 135
Oslava Pána, divotvorcu
Ľud určený na vlastníctvo... zvestujte slávne skutky toho, ktorý vás z tmy povolal do svojho obdivuhodného svetla. (Porov. 1 Pt 2, 9)
I

Chváľte meno Pánovo, *

chváľte ho, služobníci Pánovi,

ktorí ste v dome Pánovom *

a na nádvoriach domu nášho Boha.

Chváľte Pána, lebo Pán je dobrý; *

ospevujte jeho meno, lebo je ľúbezné;

veď si Pán vyvolil Jakuba, *

Izraela za svoje vlastníctvo.

Ja viem, že Pán je veľký, *

že náš Boh je nad všetkými bohmi.

Čokoľvek Pán chce, †

urobí na nebi i na zemi, *

v mori a vo všetkých priepastiach.

Od kraja zeme privádza oblaky, †

bleskami vyvoláva dážď, *

zo svojich komôr vypúšťa vetry.

On pobil prvorodených Egypta, *

ľudí aj zvieratá.

Uprostred teba, Egypt, urobil znamenia a zázraky *

proti faraónovi i proti všetkým jeho sluhom.

On porazil mnohé národy *

a pozabíjal mocných kráľov:

Sehona, kráľa amorejského, a Oga, kráľa Bášanu, *

a všetkých kráľov kanaánskych.

A ich krajinu dal do dedičstva, *

do dedičstva Izraelu, svojmu ľudu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je veľký, náš Boh je nad všetkými bohmi.

Ant. 2 Dom Izraelov, zvelebuj Pána; ospevujte jeho meno, lebo je ľúbezné.

II

Pane, tvoje meno trvá večne; *

tvoja pamiatka, Pane, z pokolenia na pokolenie.

Lebo Pán prisúdi pravdu svojmu ľudu *

a zmiluje sa nad svojimi služobníkmi.

Pohanské modly, hoc zo striebra a zo zlata, *

sú dielom ľudských rúk.

Majú ústa, ale nehovoria, *

majú oči, a nevidia.

Majú uši, ale nepočujú, *

nie sú schopné ani dýchať ústami.

Nech sú im podobní ich tvorcovia *

a všetci, čo v ne veria.

Dom Izraelov, zvelebuj Pána; *

dom Áronov, zvelebuj Pána.

Dom Léviho, zvelebuj Pána; *

všetci bohabojní, zvelebujte Pána.

Nech je zvelebený Pán zo Siona, *

čo sídli v Jeruzaleme.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Dom Izraelov, zvelebuj Pána; ospevujte jeho meno, lebo je ľúbezné.

Ant. 3 Prídu všetky národy a budú sa ti klaňať, Pane.

Chválospev
Hymnus poklony

Zjv 15, 3-4

Veľké a obdivuhodné sú tvoje skutky, *

Pane, Bože všemohúci;

spravodlivé a správne sú tvoje cesty, *

Kráľ národov.

Kto by sa nebál, Pane, *

a neoslavoval tvoje meno?!

Veď ty jediný si Svätý; †

prídu všetky národy a budú sa ti klaňať, *

lebo sa zjavili tvoje spravodlivé súdy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Prídu všetky národy a budú sa ti klaňať, Pane.

KRÁTKE ČÍTANIE

1 Pt 5, 1-4

Starších, čo sú medzi vami, prosím ako spolustarší a svedok Kristových utrpení, ale aj účastník jeho slávy, ktorá sa má v budúcnosti zjaviť: Paste Božie stádo, ktoré je u vás; starajte sa oň nie z prinútenia, ale dobrovoľne, podľa Božej vôle, nie pre mrzký zisk, ale ochotne, nie ako páni nad dedičným podielom, ale ako vzor stáda. A keď sa zjaví Najvyšší pastier, dostanete nevädnúci veniec slávy.

KRÁTKE RESPONZÓRIUM

Toto je ten, čo miluje bratov * A mnoho sa modlí za ľud.

Toto je ten, čo miluje bratov * A mnoho sa modlí za ľud.

Aj svoj život dal za svojich bratov.

A mnoho sa modlí za ľud.

Sláva Otcu i Synu i Duchu Svätému.

Toto je ten, čo miluje bratov * A mnoho sa modlí za ľud.

EVANJELIOVÝ CHVÁLOSPEV

Ant. na Magnifikat: Žime spravodlivo a nábožne, a tak očakávajme blahoslavenú nádej a Pánov príchod.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Žime spravodlivo a nábožne, a tak očakávajme blahoslavenú nádej a Pánov príchod.

PROSBY

Dôstojne oslavujme Krista Veľkňaza, ustanoveného pre ľudí, aby ich viedol k Bohu, a pokorne prosme:

Pane, zachráň svoj ľud.

Ty si dal svojej Cirkvi svätých a vynikajúcich pastierov;

daj, nech sa kresťania trvale radujú z ich slávy.

Pane, zachráň svoj ľud.

Ty si svojmu ľudu odpustil hriechy, keď ťa svätí pastieri o to prosili ako Mojžiš;

na ich príhovor ustavične očisťuj a posväcuj svoju Cirkev.

Pane, zachráň svoj ľud.

Ty si svojich svätých pomazal uprostred bratov a zoslal si na nich svojho Ducha;

naplň Duchom Svätým všetkých pastierov svojho ľudu.

Pane, zachráň svoj ľud.

Ty sám si sa stal trvalou odmenou svätých pastierov;

chráň všetkých, ktorých si získal svojou krvou, aby sa nikdy neodlúčili od teba.

Pane, zachráň svoj ľud.

Ty prostredníctvom pastierov Cirkvi dávaš svojim ovečkám večný život a chrániš ich, aby ti ich nik nevyrval z rúk;

prijmi k sebe zosnulých, za ktorých si položil svoj život.

Pane, zachráň svoj ľud.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty si ozdobil apoštolskými čnosťami svätých Timoteja a Títa; na ich orodovanie dopraj, aby sme v tomto svete žili spravodlivo a nábožne a zaslúžili si dôjsť do nebeskej vlasti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky