## 8. december 2024

## Druhá Adventná Nedeľa
2. týždeň žaltára

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ sveta hviezdneho,

ty večné Svetlo veriacich,

Spasiteľ všetkých, Ježišu,

počuj hlas vrúcne prosiacich.

Ľúto ti bolo človeka,

čo stál pred smutným zánikom;

prišiel si liečiť hynúcich

a podať ruku hriešnikom.

Keď plnosť času nadišla,

jak ženích Cirkvi spanilej

vychádzaš z izby zamknutej:

spod srdca Panny Márie.

Pred tvojou mocou nesmiernou

stvorenie všetko skláňa sa,

zem celá, nebo vysoké

tebe poddané koria sa.

Vrúcne ťa, Kriste, prosíme:

budúci Sudca všetkých nás,

pred zradným šípom diablovým

ochráň nás teraz, v každý čas.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Hľa, Pán príde v nebeských oblakoch s veľkou mocou. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Hľa, Pán príde v nebeských oblakoch s veľkou mocou. Aleluja.

Ant. 2 Hľa, Pán príde, nesklame; ak sa aj oddiali, čakaj naň, lebo určite príde, meškať nebude. Aleluja.

Žalm 115
Chvála pravého Boha
Od modiel ste sa obrátili k Bohu, aby ste slúžili Bohu živému a pravému. (1 Sol 1, 9)

Nie nás, Pane, nie nás, †

ale svoje meno osláv *

pre svoje milosrdenstvo a pre svoju vernosť.

Prečo majú hovoriť pohania: *

„Kdeže je ten ich Boh?“

Veď náš Boh je v nebi *

a stvoril všetko, čo chcel.

Pohanské modly, hoc sú zo striebra a zo zlata, *

sú dielom ľudských rúk.

Majú ústa, ale nehovoria, *

majú oči, a nevidia.

Majú uši, ale nepočujú, *

majú nozdry, a nečuchajú.

Majú ruky, ale nehmatajú; †

majú nohy, a nechodia, *

z hrdla nevydajú hlas.

Im budú podobní ich tvorcovia *

a všetci, čo v ne veria.

Dom Izraelov dúfa v Pána, *

on je ich pomoc a záštita.

Dom Áronov dúfa v Pána, *

on je ich pomoc a záštita.

Všetci bohabojní dúfajú v Pána, *

on je ich pomoc a záštita.

Pán na nás pamätá *

a žehná nás.

Požehnáva dom Izraelov, *

požehnáva dom Áronov.

Požehnáva všetkých, čo si ctia Pána, *

malých i veľkých.

Nech Pán aj vás zveľadí, *

vás i vaše deti.

Nech vás požehnáva Pán, *

ktorý stvoril nebo i zem.

Nebesia si Pán vyhradil pre seba, *

ale zem dal synom človeka.

Mŕtvi ťa, Pane, chváliť nemôžu, *

ani tí, čo zostupujú do ríše mlčania.

Lež my, živí, velebíme Pána *

odteraz až naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Hľa, Pán príde, nesklame; ak sa aj oddiali, čakaj naň, lebo určite príde, meškať nebude. Aleluja.

Ant. 3 Pán je náš zákonodarca, Pán je náš kráľ; on sám príde a spasí nás.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je náš zákonodarca, Pán je náš kráľ; on sám príde a spasí nás.

KRÁTKE ČÍTANIE

Flp 4, 4-5

Ustavične sa radujte v Pánovi! Opakujem: Radujte sa! Vaša miernosť nech je známa všetkým ľuďom. Pán je blízko.

KRÁTKE RESPONZÓRIUM

Ukáž nám, Pane, * Svoje milosrdenstvo.

Ukáž nám, Pane, * Svoje milosrdenstvo.

A daj nám svoju spásu.

Svoje milosrdenstvo.

Sláva Otcu i Synu i Duchu Svätému.

Ukáž nám, Pane, * Svoje milosrdenstvo.

EVANJELIOVÝ CHVÁLOSPEV

Ant. na Magnifikat: Každá dolina sa vyplní a každý vrch a kopec zníži. A každé telo uvidí Božiu spásu.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Každá dolina sa vyplní a každý vrch a kopec zníži. A každé telo uvidí Božiu spásu.

PROSBY

Milovaní bratia (a sestry), prosme Krista, Vykupiteľa, ktorý prišiel spasiť ľudí, a s dôverou volajme:

Príď, Pane Ježišu.

Pane, ty si tajomstvom svojho vtelenia zjavil svetu slávu svojej božskej prirodzenosti;

oživ nás svojím príchodom.

Príď, Pane Ježišu.

Pretože si vzal na seba našu slabosť,

preukáž nám svoje milosrdenstvo.

Príď, Pane Ježišu.

Keď si prišiel prvý raz, svojím uponížením si nás vykúpil z hriechu,

keď prídeš druhý raz, voveď nás do svojej slávy.

Príď, Pane Ježišu.

Ty stále žiješ a všetko riadiš;

vo svojej dobrote nám daj dosiahnuť večné dedičstvo.

Príď, Pane Ježišu.

Ty sedíš po pravici Otca;

obšťastni zosnulých svetlom svojej tváre.

Príď, Pane Ježišu.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a milosrdný Bože, nedopusť, aby nám starosti o pozemské veci prekážali ísť v ústrety tvojmu Synovi, ale nech nás dar nebeskej múdrosti privedie do spoločenstva s ním. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky