## 8. január 2024

## Pondelok, Cezročné obdobie, 1. týždeň
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

I. Ak je posvätné čítanie v noci alebo včasráno:

Po spánku s údmi sviežimi

ochotne z lôžka vstávame;

buď, Otče, s nami bdiacimi,

keď pieseň tebe spievame.

Prvého teba jazyk nech

ospieva, srdce velebí;

nech všetko naše úsilie,

Presvätý, z teba pramení.

Tma, ustúp svetlu dennému,

noc, prepusť miesto úsvitu;

nech Božie svetlo zaplaví

dušu z vín noci umytú.

Ešte ťa vrúcne prosíme,

odstráň z nás všetko škodlivé,

aby ťa večne chválili

ústa i srdcia bedlivé.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

II. Ak je posvätné čítanie cez deň:

Mocný Boh, večne žijúci,

jediný v svätej Trojici;

my úbohí ťa vzývame

a ruky k tebe spíname.

Veríme v Otca večného

i v jeho Syna milého

i v Ducha, ktorý Láska je

a s Otcom Syna spojuje.

Ty pravda, láska vznešená,

náš cieľ a naša odmena,

nám vieru, nádej, lásku daj

a láskou získať večný raj.

Počiatok i cieľ stvorení,

len z teba život pramení;

ty potechou si trpiacich

a istá nádej veriacich.

Ty všetko dobré pôsobíš

a všetkým len sám postačíš,

ty sám si svetlo stvorenia

a dúfajúcim odmena.

Vzývajme Krista, Otca s ním

vedno s ich Duchom spoločným:

jediný Bože v Trojici,

ty mocný, chráň nás prosiacich. Amen.

PSALMÓDIA

Ant. 1 Spas ma, Pane, veď si milosrdný.

Žalm 6
Úbožiak prosí Pána o milosť
Teraz je moja duša vzrušená... Otče, zachráň ma pred touto hodinou. (Jn 12, 27)

Pane, nekarhaj ma v svojom hneve, *

netrestaj ma v svojom rozhorčení.

Zľutuj sa, Pane, nado mnou, lebo som nevládny, *

uzdrav ma, Pane, lebo sa mi kosti chvejú.

Aj dušu mám už celkom zdesenú. *

Ale ty, Pane, dokedy...?

Obráť sa, Pane, zachráň mi dušu. *

Spas ma, veď si milosrdný.

Veď medzi mŕtvymi nik nemyslí na teba. *

A kto ťa môže chváliť v podsvetí?

Už ma vyčerpalo vzlykanie, †

lôžko mi noc čo noc vlhne od plaču, *

slzami máčam svoju posteľ.

Od náreku sa mi oko zahmlilo *

a uprostred všetkých mojich nepriateľov som zostarol.

Odíďte odo mňa, všetci, čo páchate neprávosť, *

lebo Pán vyslyšal môj hlasný plač.

Pán moju prosbu vyslyšal, *

Pán prijal moju modlitbu.

Všetci moji nepriatelia nech sa zahanbia a nech sa zdesia náramne *

a zahanbení nech sa ihneď stratia.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Spas ma, Pane, veď si milosrdný.

Ant. 2 Pán sa stal bedárovi útočišťom v súžení.

Žalm 9
Vďaka za víťazstvo
Zasa príde súdiť živých i mŕtvych.
I

Oslavovať ťa budem, Pane, celým svojím srdcom *

a vyrozprávam všetky tvoje diela zázračné.

V tebe sa budem tešiť a radovať, *

ospevovať budem tvoje meno, Najvyšší.

Veď moji nepriatelia dávajú sa na útek, *

pred tvojou tvárou slabnú a hynú.

Lebo ty si sa ujal môjho súdu a rozriešil si môj spor, *

zasadol si na trón ako spravodlivý sudca.

Zahriakol si pohanov a vyničil si rod bezbožný, *

ich meno si vyhladil navždy, naveky.

Nepriatelia zhynuli, navždy umĺkli; †

zboril si ich mestá, *

niet po nich ani pamiatky.

Ale Pán tróni naveky, *

už si pripravil stolec sudcovský.

A spravodlivo bude súdiť svet, *

podľa práva bude súdiť národy.

Pán bude utláčanému útočišťom, *

príhodným útočišťom v časoch súženia.

Na teba sa spoľahnú tí, čo tvoje meno poznajú, *

veď ty, Pane, neopúšťaš tých, čo ťa hľadajú.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán sa stal bedárovi útočišťom v súžení.

Ant. 3 V bránach dcéry sionskej budem hlásať tvoje skutky preslávne.

II

Spievajte a hrajte Pánovi, čo na Sione prebýva, *

ohlasujte jeho skutky medzi národmi.

Lebo on, čo pomstí krv, na nich pamätá, *

nezabúda na nárek bedárov.

Zmiluj sa, Pane, nado mnou, †

pozri, ako ma nepriatelia sužujú, *

vytrhni ma z brán ríše smrti,

aby som v bránach dcéry sionskej hlásal všetky tvoje skutky preslávne *

a plesal, že si mi pomohol.

Pohania padli do jamy, ktorú kopali, †

a v tom osídle, čo nastrojili, *

chytila sa im vlastná noha.

Pán sa zjavil a konal súd. *

Hriešnik sa zamotal do diela svojich rúk.

Do pekla pôjdu hriešnici, *

všetci pohania, čo zabúdajú na Boha.

Lež na úbožiaka on nezabudne naveky, *

ani nádej úbožiakov navždy márna nebude.

Povstaň, Pane, nech sa nevyvyšuje človek; *

a národy si na súd predvolaj.

Pane, hrôzou ich zasiahni; *

nech pohania pochopia, že sú iba ľuďmi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. V bránach dcéry sionskej budem hlásať tvoje skutky preslávne.

Daj mi chápavosť a ja tvoj zákon zachovám.

A celým srdcom sa ho budem pridŕžať.

PRVÉ ČÍTANIE

Začiatok Knihy Sirachovho syna

1, 1-25

Tajomstvo Božej múdrosti

Všetka múdrosť je od Pána, Boha,

vždy bola uňho a je pred vekmi.

Ktože spočítal morský piesok,

kvapky dažďa a dni odveké?

Kto už zmeral výšku neba,

šírku zeme a hĺbku priepasti?

Kto prebádal Božiu múdrosť, ktorá všetko predchádza?

Múdrosť bola stvorená skôr ako všetko ostatné

a múdra rozvaha je odveká.

Prameňom múdrosti je slovo Boha v nebesiach

a jej cesty sú večné zákony.

Komu bol odkrytý koreň múdrosti

a kto poznal jej hlboké zámery?

Komu sa zjavila cesta múdrosti

a jej všestrannú skúsenosť ktože pochopil?

Jeden je Najvyšší, všemohúci Stvoriteľ,

mocný a veľmi obávaný kráľ,

ktorý sedí na svojom tróne a vládne – Boh.

On ju stvoril svojím svätým duchom,

on ju videl, spočítal a premeral

a vylial ju na všetky svoje diela,

na každého človeka vo svojej štedrosti,

lebo ju dáva tým, čo ho milujú.

Bázeň pred Pánom je sláva a chvála,

veselosť a koruna plesania.

Bázeň pred Pánom potešuje srdce

a dáva veselosť, radosť a dlhý život.

Tomu, kto sa bojí Pána, bude na konci dobre

a v deň svojej smrti bude požehnaný.

Láska k Bohu je úctyhodná múdrosť.

Tým, ktorým sa zjaví, dáva schopnosť, aby ho videli

a poznali jeho veľké skutky.

Počiatok múdrosti je bázeň pred Pánom,

pre veriacich bola stvorená spolu s nimi už v materskom lone.

Od večnosti sa usadila medzi ľuďmi, čo milujú pravdu,

a zverí sa ich potomstvu.

Bázeň pred Pánom je nábožná vedomosť;

nábožnosť ochráni a ospravedlní srdce,

poskytne slasť a radosť.

Plnosť múdrosti je báť sa Boha;

opája ľudí svojím ovocím.

Celý dom im naplní vzácnymi vecami

a ich sklady pokladmi.

Koruna múdrosti je bázeň pred Pánom,

upevňuje pokoj a zdravie.

No obe sú Božím darom.

Múdrosť vylieva ako dážď vedomosť a múdru rozvahu

a vyvyšuje slávu tých, čo sa jej držia.

Koreň múdrosti je báť sa Pána

a jej konáre – dlhý život.

RESPONZÓRIUM

Sir 1, 7a. 10. 1a. 9a

Komu sa zjavila cesta múdrosti? Najvyšší ju vylial na každého človeka. * A dáva ju tým, čo ho milujú.

Všetka múdrosť je od Pána, Boha. On ju stvoril svojím Svätým Duchom. * A dáva ju tým, čo ho milujú.

DRUHÉ ČÍTANIE

Z Listu svätého pápeža Klementa Prvého Korinťanom

(Nn. 59, 2 – 60, 4; 61, 3: Funk 1, 135-141)

Božie Slovo na výsostiach je prameňom múdrosti

Budeme sa vytrvalo modliť a úpenlivo prosiť, aby Stvoriteľ všetkých vecí skrze milovaného služobníka Ježiša Krista zachoval úplný počet svojich vyvolených po celom svete. Veď skrze neho nás z tmy povolal do svetla, z nevedomosti k poznaniu jeho slávneho mena, aby sme dúfali v tvoje meno ako v počiatok všetkého stvorenia, aby sme otvorenými očami svojho srdca spoznali teba, jediného „najvyššieho na výsostiach, svätého, ktorý je vo svätých““. „Ty ponižuješ nadutosť pyšných“, „maríš myšlienky pohanov“, „dvíhaš ponížených a ponižuješ povýšených“, „dávaš zbohatnúť aj schudobnieť“, „zabíjaš aj zachraňuješ a oživuješ“, jediný dobrodinec „duchov a Boh každého tela“. Ty „prenikáš pohľadom priepasti“, skúmaš ľudské skutky, pomáhaš ohrozeným, „zachraňuješ zúfalých“, si stvoriteľom a udržovateľom každého ducha. Ty rozmnožuješ národy na zemi a zo všetkých si vyberáš tých, čo ťa milujú skrze tvojho milovaného Syna Ježiša Krista, skrze ktorého si nás vyučil, posvätil a povýšil.

Prosíme ťa, Pane, buď našou pomocou a záštitou. Vysloboď našich utláčaných, zľutuj sa nad pokornými, zdvihni tých, čo padli, pomôž biednym, uzdrav chorých, obráť blúdiacich svojho ľudu, nakŕm hladných, vysloboď našich uväznených, buď oporou slabých, poteš malomyseľných; „nech poznajú“ všetky „národy, že ty jediný si Boh“ a Ježiš Kristus je tvoj služobník a „my tvoj ľud a ovce tvojej pastviny“.

Veď ty si vo svojich dielach vyjavil trvalé usporiadanie sveta. Ty, Pane, si stvoril svet, si verný vo všetkých pokoleniach, spravodlivý v súdoch, obdivuhodný v moci a vo vznešenosti, múdry pri stvorení a rozumný pri udržiavaní stvorenstva; dobrý vo viditeľných veciach a verný voči tým, čo v teba dúfajú, dobrotivý a milosrdný. Odpusť nám naše neprávosti, nespravodlivosti, hriechy a priestupky.

Neber do úvahy nijaký hriech svojich sluhov a služobníc, ale očisť nás svojou pravdou a „upriam naše kroky“, aby „sme žili nábožne, spravodlivo a v úprimnosti srdca“ a „robili, čo je dobré a milé“ pred tebou a pred tými, čo nás spravujú.

Áno, Pane, „rozjasni svoju tvár nad nami, aby sme požívali dobrá“ v pokoji. Nech nás kryje „tvoja mocná ruka“ a „tvoje vystreté rameno“ nech nás chráni od každého hriechu a osloboď nás od tých, čo nás nenávidia nespravodlivo.

Daruj svornosť a pokoj nám i všetkým, čo bývajú na zemi, ako si ich daroval našim otcom, keď ťa nábožne „vzývali vo viere a pravde“. Ty jediný nám môžeš urobiť toto a ešte väčšie dobrá. Preto ťa velebíme skrze Ježiša Krista, veľkňaza a ochrancu našich duší. Skrze neho tebe sláva a veleba teraz a z pokolenia na pokolenie i na veky vekov. Amen.

RESPONZÓRIUM

Ž 77, 14b-16

Ktorý boh je taký veľký, ako je náš Boh? * Ty si Boh, ty konáš zázraky.

Národom si dal poznať svoju moc. Svojím ramenom si vyslobodil svoj ľud. * Ty si Boh, ty konáš zázraky.

MODLITBA

Modlime sa.

Prosíme ťa, Pane, vo svojej láskavosti prijmi prosby svojho ľudu, aby sme poznali dobro, ktoré máme konať, a aby sme ho čo najlepšie uvádzali do života. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky