## 27. január 2024

## Sobota, Cezročné obdobie, 3. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Už zora jasá na nebi,

do kraja prúdi nový deň,

svetelné šípy blýskajú;

nech zmizne pokušenia tieň.

Nech spadnú nočné prízraky,

nech spadne príťaž svedomia;

ak tma nám putá pritiahla,

nech lúče dňa ich rozlomia.

Dnes toto ráno spevom znie,

prosíme teba skrúšene:

nech ono ráno posledné

zjaví nám svetlo túžené.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Pane, ty si blízko a všetky tvoje cesty sú pravdivé.

Žalm 119, 145-152
XIX – ק (Kóf)

Z celého srdca volám, Pane, vyslyš ma; *

chcem zachovať tvoje ustanovenia.

K tebe volám, zachráň ma; *

a budem plniť tvoje príkazy.

Ešte pred svitaním prichádzam a volám o pomoc, *

na tvoje slová sa veľmi spolieham.

Už pred odchodom nočnej stráže otvárajú sa mi oči, *

aby som rozjímal o tvojich výrokoch.

Pane, pre svoje milosrdenstvo čuj môj hlas *

a oživ ma podľa svojho rozhodnutia.

Blížia sa tí, čo ma zlostne prenasledujú, *

tí, čo sa vzdialili od tvojho zákona.

Pane, ty si blízko *

a všetky tvoje predpisy sú pravdivé.

Odprvoti viem z tvojich prikázaní, *

že si ich ustanovil naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, ty si blízko a všetky tvoje cesty sú pravdivé.

Ant. 2 Pane, nech je so mnou tvoja múdrosť a nech so mnou pracuje.

Chválospev
Pane, daj mi múdrosť

Múd 9, 1-6. 9-11

Dám vám výrečnosť a múdrosť, ktorej vaši protivníci nebudú môcť odolať. (Porov. Lk 21, 15)

Bože mojich otcov a Pane milosrdenstva, *

ty si všetko urobil svojím slovom

a v svojej múdrosti si stvoril človeka, *

aby vládol nad tvormi, ktoré si ty urobil,

aby sväto a spravodlivo riadil svet *

a s priamym srdcom uplatňoval svoju moc.

Daj mi múdrosť, prísediacu na tvojom tróne, *

a nevylučuj ma spomedzi svojich detí,

lebo ja som tvoj sluha a syn tvojej služobnice, †

človek slabý a krátkeho života *

a neschopný pochopiť právo a zákon.

Lebo aj keby bol niekto z ľudí dokonalý, †

a chýbala by mu tvoja múdrosť, *

nebol by ničím.

S tebou je múdrosť, ktorá pozná tvoje diela, *

ktorá bola pri tom, keď si tvoril svet,

a vedela, čo tvojim očiam lahodí *

a čo je správne podľa tvojich príkazov.

Vyšli ju zo svojich svätých nebies, *

pošli ju z trónu svojej velebnosti,

aby bola so mnou a so mnou pracovala, *

aby som vedel, čo sa ti páči.

Lebo ona vie a chápe všetko, †

ona ma bude rozvážne viesť pri mojich skutkoch *

a bude ma chrániť svojou slávou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, nech je so mnou tvoja múdrosť a nech so mnou pracuje.

Ant. 3 Pravda Pánova trvá naveky.

Žalm 117
Oslava milosrdného Pána
Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *

oslavujte ho, všetci ľudia;

lebo je veľké jeho milosrdenstvo voči nám *

a pravda Pánova trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pravda Pánova trvá naveky.

KRÁTKE ČÍTANIE

Flp 2, 14-15

Všetko robte bez šomrania a pochybovania, aby ste boli bezúhonní a úprimní, Božie deti bez hany uprostred zvrhlého a skazeného pokolenia, medzi ktorým svietite ako svetlá na svete.

KRÁTKE RESPONZÓRIUM

Pane, k tebe volám; * Ty si moje útočište.

Pane, k tebe volám; * Ty si moje útočište.

Môj podiel v krajine žijúcich.

Ty si moje útočište.

Sláva Otcu i Synu i Duchu Svätému.

Pane, k tebe volám; * Ty si moje útočište.

EVANJELIOVÝ CHVÁLOSPEV

Ant. na Benediktus: Pane, zažiar tým, čo sedia vo tme a v tôni smrti.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pane, zažiar tým, čo sedia vo tme a v tôni smrti.

PROSBY

S dôverou vzývajme Boha, ktorý chcel, aby Mária, Kristova Matka, vynikla nad všetky tvory na nebi i na zemi, a volajme:

Pozri na Matku svojho Syna a vyslyš nás.

Milosrdný Otče, ďakujeme ti, že si nám dal Pannu Máriu za matku a za vzor;

na jej príhovor posväcuj naše srdcia.

Pozri na Matku svojho Syna a vyslyš nás.

Ty si Pannu Máriu urobil svojou vernou služobníčkou, pozornou na tvoje slovo;

na jej príhovor nám udeľ ovocie Ducha Svätého.

Pozri na Matku svojho Syna a vyslyš nás.

Ty si Pannu Máriu pri kríži posilnil a pri vzkriesení svojho Syna naplnil radosťou;

na jej príhovor zmierňuj naše utrpenie a posilňuj našu nádej.

Pozri na Matku svojho Syna a vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, prameň a pôvodca našej spásy, daj, nech svojím životom vždy tak zvestujeme tvoju slávu, aby sme ťa mohli aj v nebi bez prestania chváliť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky