## 15. december 2024

## Tretia Adventná Nedeľa
3. týždeň žaltára

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ sveta hviezdneho,

ty večné Svetlo veriacich,

Spasiteľ všetkých, Ježišu,

počuj hlas vrúcne prosiacich.

Ľúto ti bolo človeka,

čo stál pred smutným zánikom;

prišiel si liečiť hynúcich

a podať ruku hriešnikom.

Keď plnosť času nadišla,

jak ženích Cirkvi spanilej

vychádzaš z izby zamknutej:

spod srdca Panny Márie.

Pred tvojou mocou nesmiernou

stvorenie všetko skláňa sa,

zem celá, nebo vysoké

tebe poddané koria sa.

Vrúcne ťa, Kriste, prosíme:

budúci Sudca všetkých nás,

pred zradným šípom diablovým

ochráň nás teraz, v každý čas.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Raduj sa a veseľ, Jeruzalem, lebo ti prichádza Spasiteľ. Aleluja.

Žalm 113
Chválospev na meno Pánovo
Mocnárov zosadil z trónov a povýšil ponížených. (Lk 1, 52)

Chváľte, služobníci Pánovi, *

chváľte meno Pánovo.

Nech je velebené meno Pánovo *

odteraz až naveky.

Od východu slnka až po západ *

nech je oslávené meno Pánovo.

Vyvýšený je Pán nad všetky národy *

a jeho sláva nad nebesia.

Kto je ako Pán, náš Boh, čo tróni na výsostiach, *

a predsa dbá o všetko nepatrné na nebi i na zemi?

Z prachu dvíha chudobného *

a zo smetiska povyšuje bedára

a dáva mu sedieť vedľa kniežat, *

vedľa kniežat svojho ľudu.

Neplodnej dáva bývať v dome *

ako šťastnej matke detí.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Raduj sa a veseľ, Jeruzalem, lebo ti prichádza Spasiteľ. Aleluja.

Ant. 2 Ja som Pán; priblížil som svoju spravodlivosť, už sa nevzdiali a moja spása meškať nebude.

Žalm 116, 10-19
Vzdávanie vďaky v chráme
Skrze Krista ustavične prinášajme Bohu obetu chvály. (Porov. Hebr 13, 15)

Dôveroval som, aj keď som povedal: *

„Som veľmi pokorený.“

V rozrušení som vyriekol: *

„Všetci ľudia klamú.“

Čím sa odvďačím Pánovi *

za všetko, čo mi dal?

Vezmem kalich spásy *

a budem vzývať meno Pánovo.

Pánovi splním svoje sľuby *

pred všetkým jeho ľudom.

V Pánových očiach má veľkú cenu *

smrť jeho svätých.

Pane, som tvoj sluha, *

som tvoj sluha a syn tvojej služobnice.

Ty si mi putá rozviazal: †

obetu chvály ti prinesiem *

a budem vzývať meno Pánovo.

Splním svoje sľuby Pánovi *

pred všetkým jeho ľudom

v nádvoriach domu Pánovho, *

uprostred teba, Jeruzalem.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ja som Pán; priblížil som svoju spravodlivosť, už sa nevzdiali a moja spása meškať nebude.

Ant. 3 Pane, pošli Baránka, panovníka zeme, zo Skaly na púšti k vrchu dcéry sionskej.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, pošli Baránka, panovníka zeme, zo Skaly na púšti k vrchu dcéry sionskej.

KRÁTKE ČÍTANIE

1 Sol 5, 23-24

Sám Boh pokoja nech vás celých posvätí, aby sa zachoval váš duch neporušený a duša i telo bez úhony, keď príde náš Pán Ježiš Kristus. Verný je ten, ktorý vás volá, a on to aj urobí.

KRÁTKE RESPONZÓRIUM

Ukáž nám, Pane, * Svoje milosrdenstvo.

Ukáž nám, Pane, * Svoje milosrdenstvo.

A daj nám svoju spásu.

Svoje milosrdenstvo.

Sláva Otcu i Synu i Duchu Svätému.

Ukáž nám, Pane, * Svoje milosrdenstvo.

EVANJELIOVÝ CHVÁLOSPEV

Ant. na Magnifikat: Zástupy sa pýtali Jána: Čo teda máme robiť? On im odpovedal: Kto má dvoje šiat, nech dá tomu, čo nemá nijaké, a kto má jedlo, nech urobí podobne.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Zástupy sa pýtali Jána: Čo teda máme robiť? On im odpovedal: Kto má dvoje šiat, nech dá tomu, čo nemá nijaké, a kto má jedlo, nech urobí podobne.

PROSBY

Vzývajme Krista, radosť a šťastie všetkých, čo ho očakávajú, a volajme:

Príď, Pane, nemeškaj.

S radosťou očakávame tvoj príchod;

príď, Pane Ježišu.

Príď, Pane, nemeškaj.

Ty si pred všetkými vekmi;

príď a zachráň ľudí dnešnej doby.

Príď, Pane, nemeškaj.

Ty si stvoril svet i všetkých, čo na ňom bývajú;

príď a vykúp dielo svojich rúk.

Príď, Pane, nemeškaj.

Ty si neváhal vziať na seba našu smrteľnú prirodzenosť;

príď a vysloboď nás z moci smrti.

Príď, Pane, nemeškaj.

Ty si prišiel, aby sme mali život a aby sme ho mali v hojnosti;

príď a daruj nám účasť na svojom večnom živote.

Príď, Pane, nemeškaj.

Ty chceš zjednotiť všetkých ľudí vo svojom kráľovstve;

príď a dožič našim zosnulým uvidieť svetlo tvojej tváre.

Príď, Pane, nemeškaj.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty hľadíš na svoj ľud, ktorý túžobne očakáva slávnosť narodenia Pána; dopraj, prosíme, aby sme sa mohli tešiť z tohto veľkého daru spásy a s radosťou ho oslavovať. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky