## 25. september 2024

## Streda, Cezročné obdobie, 25. týždeň
1. týždeň žaltára

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Presvätý Bože na nebi,

čo jasné výšky nadzemské

ohnivou krášliš belosťou

a množíš svetlom nádherným,

keď štvrtého dňa zažal si

koleso slnka žiarivé,

mesiacu dal si poriadok,

hviezdam si cestu vymeral.

Tak nočným tmám a jasným dňom

určil si presné hranice

a podľa novu mesiacov

tiež dal si isté znamenie.

Vyžeň zo srdca nočné tmy

a zotri z duše poškvrny,

rozviaž nám putá pokleskov

a odstráň hŕbu prečinov.

To daj nám, Otec láskavý

i Syn tej istej podstaty

i s Duchom, ktorý teší nás

a vládne dnes a v každý čas. Amen.

PSALMÓDIA

Ant. 1 Pán je moje svetlo a moja spása, koho sa mám báť? †

Žalm 27
Dôvera v nebezpečenstve
I
Hľa, Boží stánok je medzi ľuďmi. (Zjv 21, 3)

Pán je moje svetlo a moja spása, *

koho sa mám báť?

† Pán je ochranca môjho života, *

pred kým sa mám strachovať?

Keď sa približujú ku mne zločinci *

a chcú mi zničiť telo,

vtedy moji utláčatelia a nepriatelia *

strácajú silu a padajú.

Aj keby sa proti mne postavili šíky, *

moje srdce sa nezľakne.

Aj keby proti mne vzbĺkol boj, *

zotrvám v dôvere.

O jedno prosím Pána a za tým túžim, *

aby som mohol bývať v dome Pánovom po všetky dni svojho života,

aby som pociťoval nehu Pánovu *

a obdivoval jeho chrám.

A on ma vo svojom stane schová v deň nešťastia, †

ukryje ma v skrýši svojho príbytku *

a postaví ma vysoko na skalu.

A už teraz dvíham hlavu nad svojich nepriateľov, *

čo ma obkľučujú.

V jeho stánku mu prinesiem obetu chvály, *

budem spievať a hrať Pánovi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je moje svetlo a moja spása, koho sa mám báť?

Ant. 2 Pane, ja hľadám tvoju tvár; neodvracaj svoju tvár odo mňa.

II
Niektorí vstali a krivo svedčili proti Ježišovi. (Mk 14, 57)

Čuj, Pane, hlas môjho volania, *

zľutuj sa nado mnou a vyslyš ma.

V srdci mi znejú tvoje slová: †

„Hľadajte moju tvár!“ *

Pane, ja hľadám tvoju tvár.

Neodvracaj svoju tvár odo mňa, *

neodkláňaj sa v hneve od svojho služobníka.

Ty si moja pomoc, neodvrhuj ma, *

ani ma neopúšťaj, Bože, moja spása.

Hoci by ma opustili otec aj mať, *

Pán sa ma predsa ujme.

Ukáž mi, Pane, svoju cestu *

a priveď ma na správny chodník, lebo mám mnoho nepriateľov.

Nevydávaj ma zvoli utláčateľov; †

veď povstali proti mne kriví svedkovia, *

dychtiví po násilí.

Verím, že uvidím dobrodenia Pánove *

v krajine žijúcich.

Očakávaj Pána a buď statočný; *

srdce maj silné a drž sa Pána.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, ja hľadám tvoju tvár; neodvracaj svoju tvár odo mňa.

Ant. 3 On, prvorodený zo všetkého stvorenia, má vo všetkom prvenstvo.

Chválospev
Kristus, prvorodený zo všetkého stvorenia a prvorodený z mŕtvych

Porov. Kol 1, 12-20

S radosťou vzdávajme vďaky Bohu Otcovi, *

ktorý vás urobil súcimi mať účasť na podiele svätých vo svetle.

On nás vytrhol z moci tmy *

a preniesol do kráľovstva svojho milovaného Syna,

v ktorom máme vykúpenie, *

odpustenie hriechov.

On je obraz neviditeľného Boha, *

prvorodený zo všetkého stvorenia,

lebo v ňom bolo stvorené všetko †

na nebi a na zemi, *

viditeľné i neviditeľné,

tróny aj panstvá, *

kniežatstvá aj mocnosti.

Všetko je stvorené skrze neho a pre neho. †

On je pred všetkým *

a všetko v ňom spočíva.

On je hlavou tela, Cirkvi. †

On je počiatok, prvorodený z mŕtvych, *

aby on mal vo všetkom prvenstvo.

Lebo Boh chcel, aby v ňom prebývala všetka plnosť *

a aby skrze neho zmieril všetko so sebou,

keď pre jeho krv na kríži priniesol pokoj *

všetkému, čo je na zemi aj čo je na nebi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. On, prvorodený zo všetkého stvorenia, má vo všetkom prvenstvo.

KRÁTKE ČÍTANIE

Jak 1, 22. 25

Uskutočňujte slovo, nebuďte len poslucháčmi, ktorí klamú sami seba. Kto sa zahľadí do dokonalého zákona slobody a vytrvá, kto nie je zábudlivý poslucháč, ale uskutočňovateľ diela, ten bude blahoslavený pre svoje skutky.

KRÁTKE RESPONZÓRIUM

Vykúp ma, Pane, * A buď mi milostivý.

Vykúp ma, Pane, * A buď mi milostivý.

Nezatrať moju dušu s hriešnikmi.

A buď mi milostivý.

Sláva Otcu i Synu i Duchu Svätému.

Vykúp ma, Pane, * A buď mi milostivý.

EVANJELIOVÝ CHVÁLOSPEV

Ant. na Magnifikat: Veľké veci urobil vo mne ten, ktorý je mocný, a sväté je jeho meno.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Veľké veci urobil vo mne ten, ktorý je mocný, a sväté je jeho meno.

PROSBY

Nech je vo všetkom oslávený všemohúci Boh, ktorý zahŕňa svoj vyvolený ľud nesmiernou láskou, a nech k nemu vystúpi naša vrúcna modlitba:

Ukáž nám svoju lásku, milosrdný Bože.

Otče, pamätaj na svoju Cirkev,

chráň ju od všetkého zla a zdokonaľuj ju v tvojej láske.

Ukáž nám svoju lásku, milosrdný Bože.

Daj, nech všetky národy spoznajú teba, jediného pravého Boha,

i tvojho Syna Ježiša Krista, ktorého si poslal.

Ukáž nám svoju lásku, milosrdný Bože.

Preukáž svoju otcovskú dobrotu našim príbuzným a dobrodincom,

žehnaj ich už tu na zemi a daj im večný život.

Ukáž nám svoju lásku, milosrdný Bože.

Posilni tých, čo sú unavení namáhavou prácou,

a obráň dôstojnosť tých, ktorými ľudia opovrhujú.

Ukáž nám svoju lásku, milosrdný Bože.

Otvor brány svojho milosrdenstva tým, ktorí dnes opustili tento svet,

a dobrotivo ich voveď do svojho kráľovstva.

Ukáž nám svoju lásku, milosrdný Bože.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Láskavý Otče, vyslyš naše prosby a vo dne i v noci nás ochraňuj, aby nás v premenách tohto pominuteľného sveta podopierala tvoja nemeniteľná láska. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky